¿Chʼamachasisktati? | Taman yatjjatañataki\nYatiyañataki (congregacionan yatjjatañataki) | Septiembre 2014\n¿Kuna arutsa liytʼäta? Afrikáans Albanés Alemán Amárico Armenio Aymara Azerí Azerí (alfabeto cirílico) Becol Bengalí Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Cibemba Cingalés Citonga Congo Coreano Criollo de las Seychelles Criollo haitiano Criollo mauriciano Croata Danés Efik Endebele Endonga Enzema Eslovaco Esloveno Español Estonio Ewé Finlandés Fiyiano Francés Ga Georgiano Griego Groenlandés Guaraní Gujarati Gun Hebreo Hiligaynon Hindi Holandés Húngaro Ibo Ilocano Indonesio Inglés Islandés Italiano Japonés Kannada Kaonde Kazajo Kikuyu Kiluba Kiniaruanda Kirguís Kirundi Kwangalí Kwanyama Letón Lingala Lituano Luganda Lunda Luo Luvale Macedonio Malayo Malayálam Malgache Maltés Maratí Maya Mixe del norte Mongol Nepalés Ngäbere (o guaymí) Noruego Oromo Osético Otetela Pangasinán Panjabí Papiamento (Aruba) Papiamento (Curazao) Persa Polaco Portugués de Brasil Quechua boliviano Rumano Ruso Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Silozi Sranangtongo Suajili Suati Sueco Swajili (Congo) Tagalo Tai Tamil Tayik Telugu Tigriña Tshiluba Tsonga Tsotsil Tsuana Tumbuka Turco Turcomano Turcomano Tuvaluano Twi Tártaro Ucraniano Urdu Uzbeko Vendal Vietnamita Waray-Waray Wolaita Xhosa Yoruba Zulú Árabe Ñanya\nFERNANDO * sat mä jilataruw pä irpir chuymanejj parltʼañatak jawstʼapjjäna. Fernandosti wal ajjsarayasïna. Kunapachatï tamanak tumptʼir jilatajj sarjjerïna ukhajja, irpir chuymaninakajj kunan chʼamachasiñapas wakisi ukjja Fernandompejj parltʼapjjapunirïnwa. Walja tiempo pasjjepanjja, inas jan irpir chuymanjam uttʼayjjapjjchitani sasaw Fernandojj amuyjjäna. Ukampis tamanak tumptʼir jilatajj wasitampiw tamapar visittʼäna, ¿kunsa irpir chuymaninakajj sapjjpachäna?\nJupanakat maynïrejj 1 Timoteo 3:1 qellqatwa uñjjattʼayäna, ukjjarusti irpir chuymanjam serviñamatakiw mä carta katoqapjjta sasaw yatiyarakïna. Fernandojj uka arunak istʼasajj “¿kunjama?” sasaw sasa. Irpir chuymanisti wasitampiw qhanañchtʼäna. Uk istʼasajj Fernandojj wal kusisïna. Taman yatiyasjjäna ukhajja, tamankirinakajj ukhamarakiw kusisipjjäna.\nTaman luräwinak katoqañ munañajj ¿walikïskiti? Jïsa. Apóstol Pablojj sänwa: “Maynitejj [...] mä jilirïña munchi ukajja, uka luräwejj wali sumawa” sasa (1 Tim. 3:1). Ukarjamaw walja jilatanakajj jukʼamp luräwinak jikjjatañatak chʼamachasisipki, ukhamatwa waljanejj irpir chuymanjamasa yanapiripjamasa servisipki. Ukampis niyakejjay walja tamanakajj jiljjattaskchejja, walja jilatanakan chʼamachasipjjañapaw wakisi. Ukampis ¿kunjamsa irpir chuymanjam serviñarojj uñjapjjañapa? Fernandjam wal llakisiñasa suyañasa ¿walikïskaspati?\n“JILIRÏÑA MUNCHI” SISKI UKA ARUNAKAJJ ¿KAMSAÑS MUNI?\n1 Timoteo 3:1 qellqatan “munchi” sasin uñstki ukajj griego arunjja, “puriñkam chʼamachasiña” sañ muni, kunjamtï maynejj mä qoqan suma achup apaqañatak amparap puriyañkam loqkatkejja niya ukamp sasiwa. Ukampis Pablojj janiw jan wali amtampi uk munapjjam sasajj siskänti. ¿Kunatsa? Mä jilatajja, janiw irpir chuymanjam uñtʼatäñ layku chʼamachasiñapäkiti, jan ukasti ‘uka luräwin wali sumätap’ laykuw chʼamachasiñapa.\nIrpir chuymanjam serviñatak mayitanakajja, 1 Timoteo 3:2-7 ukat Tito 1:5-9 qellqatanakanwa jikjjatasi. Uka toqet parlkasajja, walja maranak irpir chuymanjam servir Raymundo sat mä jilatajj siwa: “Nayatakejj kunjam jaqëktantejj ukaw jukʼamp askejja. Sum parltʼañas sum yatichañas wali wakisirïkchisa, jan kamskaya jakañasa, jan kunan jiljirïñasa, sum amuytʼasirïñasa, lurañanak sum phoqañasa, katoqtʼasirïñasa, amuyirïñasa ukham wali wakiskirirakiwa” sasa.\nJilat kullakanakarojj kunayman toqet serviskakim\nMä jilatatï suma amtamp irpir chuymanïñ munchi ukhajja, taqe kunan honradötap laykusa, jan walinakampi jan qʼañuchasitap laykusa, jan kamskayaw sarnaqe. Wali amuytʼasiriwa, janirakiw kunansa jiljkaspati, amuytʼiri jaqewa, jakäwipansa suma luririt uñtʼatawa. Ukatwa tamapankir jilat kullakanakajja, “jupajj sum irpistani, jan waltʼäwinsa yanaptʼistaniwa” sasin confiyapjje. Katoqtʼasirïtap laykojja, wayn tawaqonakarusa jichhäsipki uka jilat kullakanakarusa wal chʼamañchtʼi. Suma jaqëtap laykojja, usutanakarusa jilïr jilat kullakanakarusa wal chuymachtʼi ukat yanaptʼarakiwa. Taqe ukanakjja, janiw irpir chuymanïñ laykukejj lurkiti, jan ukasti jilat kullakanakapar serviñ laykuw luri. *\nIrpir chuymaninakajja, taman jukʼamp lurañanak katoqañatak chʼamachasirinakarojj ewjjtʼapjjaspawa ukat chʼamañchtʼapjjarakispawa. Ukampis sapa mayniw uka lurañanak katoqañatakejj chʼamachasiñapa. Walja maranak irpir chuymanjam serviri Henry sat jilatajj siwa: “Jumatï irpir chuymanïñ munstajja, mayitanak phoqañatak chʼamachasiñamawa” sasa. Ukat Eclesiastés 9:10 qellqatarjamajj sarakiwa: “‘Kuna lurañatejj jumataki utjki ukjja chʼamamarjam luram’, mä arunjja, wal chʼamachasim. Irpir chuymaninakatï kun luram sapjjstam ukhajja, uk sum phoqañatak chʼamachasim. Kuna lurañtï churapktam ukjja sum luram, pichañ waktʼstam ukhasa, sum phoqam. Luratamasa chʼamachasitamasa janiw inamayäkaniti” sasa. Ukhamajja, jumatï jutïrin irpir chuymanïñ munsta ukhajja, Diosar serviñan kunanak lurañatï utjki ukanjja sum yanaptʼam, sum phoqarakim. Janiw jachʼa jachʼa tukurïñamäkiti, jan ukasti altʼat chuymanïñamawa (Mat. 23:8-12).\nJAN WALI AMUYUNAKSA JAN WALI LURÄWINAKSA APANUKUM\nYaqhep jilatanakajj irpir chuymanjam serviñ laykojja, irpir chuymaninakaruw parljjayapjjaspa. Yaqhepasti, irpir chuymaninakan ewjjtʼatajj colerasipjjarakispawa. Ukampis akham jisktʼasipjjañapaw wakisispa: “¿Nayan askijakti thaqasktjja? Jan ukajj ¿Jehová Diosan uwijanakap altʼat chuymampi uñjañcha muntjja” sasa.\nUkat irpir chuymaninakarojj luratanakapampi ‘mä suma yatichäwi tamar uñachtʼayapjjañapwa’ mayisiraki (1 Ped. 5:1-3). Jan wali amuyunaksa jan wali luräwinaksa apanukupjjañapawa. Maynejj janïras irpir chuymanïkchejja, taqe kun aguantañataki ukat paciencianïñatakiw chʼamachasiñapa. Maynejj irpir chuymanëjjani ukhajja, janiw mä milagro toqejj jan walinak chuymapat apskaspati (Núm. 12:3; Sal. 106:32, 33). Maysa toqetjja, inas mä jilatajja, ‘chuymajanjja janiw kunas nayar juchañchirejj utjkiti’ sasin sischispa (1 Cor. 4:4). Ukampis jilat kullakanakajj luratanakap uñjasajj janiw ukham sapkaspati. Ukhamajj irpir chuymaninakajj Bibliamp sum ewjjtʼapjjätam ukhajja, jan colerasis sum istʼam. Kuntï sapkätam ukar phoqañatak chʼamachasirakim.\n¿WALI JAYAT SUYJJTA?\nYaqhep jilatanakajj sinti jayas suyapkaspa ukhamaw amuyasipjje. Jumatï walja maranak irpir chuymanïñ suyasksta ukhajja, ¿awisajj mayjtʼasirïtati? Ukhamächi ukhajja, aka mä qellqatat amtasim, ukanjja siwa: “Suyatäki ukan jan phoqhasitapajja, chuymaruw llakisiyi, munatasarjam phoqhasitapasti jakañ qoqjamawa” sasa (Pro. 13:12, Qullan Arunaka, 2011).\nAmtasajj jan phoqaski ukhajja, llakissnawa. Abrahamajj ukhamaw jikjjatasïna. Jehová Diosajj mä wawanïyätaw sasaw säna, ukampis walja tiempow pasjjäna, Abrahamamp Sarampejj janïraw wawanïpkänti (Gén. 12:1-3, 7). Chuymanëjjäna ukhajja, Abrahamajj sänwa: ‘Jehová Dios, ¿kunatakirak walïni juman churatamasti? Jumajj askiw nayan jan wawanïtaj yatistajja. Janiw mä wawsa churkistati’ sasa. Jehová Diosajj churämaw sasins siskchïnjja, niya tunka pusini maranak qhepatakwa uka arsutapajj phoqasiskäna (Gén. 15:2-4; 16:16; 21:5).\nUkham wali jaya tiempo suykasasa, Abrahamajj Jehová Diosar kusisit chuymamp serviskakïnwa. Janiw Diosat pächaskänti, ukatwa pacienciamp suytʼaskakïna. Apóstol Pablojj sänwa: “Abrahamajj llampʼu chuymampiw suytʼäna, ukatsti ukhamapuniw Diosan arsutaparjamajj katoqäna” sasa (Heb. 6:15). Kuntï Abrahamajj suykäna ukat sipansa, Taqe Chʼamani Diosajj jukʼamp bendicïna. ¿Kunsa jupat yateqassna?\nJumatï walja tiempo irpir chuymanïñ suyasksta ukhajja, Jehová Diosar jan qarjtas kusisit serviskakim, jan jupat pächasimti. William sat jilatajj walja jilatanakaruw nayrar sartapjjañapatak yanaptʼatayna, jupasti siwa: “Mayitanak phoqañatakejj tiempow munasi. Mä jilatajj kunjam chuymanisa, ukat kunanaksa lurañ yati ukanakajj jukʼat jukʼatwa sarnaqataparjama lurataparjama qhansti. Yaqhepajja, irpir chuymanïsakisa nayrar sartatap uñachtʼayaspa ukhamwa amuyapjje. Ukham amuyañajj janiw walïkiti, janiw uka mayak munañasäkiti. Kun lurañat sipansa, kawkin serviñat sipansa, Jehová Diosar jan jitheqtas serviñaw jukʼamp wakiskirejja, ukhamatakwa nayrar sartatassa uñachtʼaytanjja” sasa.\nMä jilatajja, irpir chuymanjam serviñatakejj tunka mar jilaw suyäna. Jupasti Ezequiel 1 jaljat kunsa yateqäna uk amtasajj akham siwa: “Jehová Diosaw markapjja kunjamarutï amtki ukhamar apnaqe. Janiw kunas jiwasan munañasarjam luraskaspati, jan ukasti Jupan amtaparjamakiw kunas lurasispa. Nayajj walsay irpir chuymanïñ munaskchëjja, janiw munañajarusa, ni kunjamäñaptï nayajj munkta ukhamarus luraskaspati. Inas kuntï nayajj munkta ukjja, nayatak jan wakisirïtap Diosajj uñjchispa” sasa.\nJumatï irpir chuymanjam serviñ munstajja, jilat kullakanakan kusisit servipjjañapatak yanaptʼam. Wali jaya tiempos suykasma ukham amuyasstajja, jan llakimpi aynachtʼamti, pacienciamp suytʼaskakim. Raymundo jilatajj saskakiwa: “Taqe kun munirejja, janiw kunampis kusisitäkaspati. Maynitï sinti suyani ukhajja, janiw Jehová Diosar kusisit servjjaspati” sasa. Ukhamajja, Diosan qollan ajayupan luräwip phoqañataki chʼamachasim, cheqansa, paciencianïñamawa. Bibliat yatjjatasin Diosar jukʼamp jakʼachasim. Diosan arunakapat yatiyañataki ukat yatjjatañ munirinakar yatichañataki chʼamachasim. Familiana Diosar yupaychañataki ukat yaqha ukham luräwinakataki familiamar yanaptʼam. Jilat kullakanakarojj chʼamañchtʼapunim. Ukhamatwa Diosar serviñan nayrar sartaskakïta.\nMayitanak phoqañataki chʼamachasiskakim, ukat ukarojj Jehová Diosan mä bendicionaparjam uñjarakim. Janiw Jehová Diosasa ni markapasa juman llakimp aynachtʼañamsa, chuym ustʼayasiñamsa munapkiti. Diosajj jupar suma chuymampi servirinakaparojj wal yanaptʼi ukat bendicirakiwa, ukampis “janiw kuna llakisiñsa ukampi chikajj apayankiti” (Pro. 10:22).\nWalja tiemposa irpir chuymanjam serviñatak suyjjstajja, yaqha toqenakat nayrar sartaskakim. Jehová Diosajj kunjamtï chʼamachasiskta ukhamarak kunjamtï familiamarusa tamarusa yanaptʼaskta, ukanakjja janiw armkaniti. Ukhamajja, taman kunan yanaptʼasasa, kusisit chuymamp Jehová Diosar serviskakim.\n^ tʼaqa 2 Yaqha sutinakampi uchatawa.\n^ tʼaqa 8 Aka yatichäwin utjki uka ewjjanakajj irpir chuymaninakan yanapiripäñ munapki uka jilatanakatakisa wali askirakiwa. Mayitanakajj 1 Timoteo 3:8-10, 12, 13 qellqatanwa jikjjatasi.\n¿Kunatsa ewjjtʼanak sum istʼañajj wali wakiskirejja?\nIrpir chuymanïñataki jan ukajj Diosan markapan kuna luräwi katoqañataki chʼamachasipki uka jilatanakaru, “walik ukham lurasktajja” sasin sistan ukhajja, wal kusisipjje (1 Tim. 3:1). Irpir chuymaninakasa munasiñamp qhan ewjjtʼapjje jan ukajj cheqañchtʼapjje ukhajja, ukhamarakiw kusisipjje. Niyakejjay uka ewjja arunakajj chuymar purtʼchejja, taqe chuymaw katoqtʼasipjje, ukat ukarjamaw lurapjjaraki (Pro. 27:9).\nUkampis yaqhep jilatanakajj janiw ewjjtʼayasirjamäpkiti. Felipe sat mä jilatajj akham sasaw amti: “Janis taman yanaptʼañ munkirista ukhamaw walja maranak sarnaqäyäta” sasa. Qhepatsti, uka jilatajj suma chuymanïñatakiw chʼamachasjjäna, ‘yatiñ kankaña thaqäna’ ukat irpir chuymaninakaruw yanaptʼa mayirakïna. Jupasti saskakiwa: “Jilatanakajj wali sumpun ewjjtʼapjjetu” sasa. Felipejj uka ewjjtʼanakarjamaw luräna, jichhasti irpir chuymanëjjarakiwa (Pro. 18:15).\n¿Kunatsa cheqankatasat jan pächasktanjja?\nTʼaqhesiñanakansa Jehová Diosar serviskakiñäni\nAwk taykanaka, wawanakamar sum uñjapjjam\nQhepïri uñisiri jiwañajj tʼunjatäniwa\nDiosar sapüru servirinakat amtasipuniñäni\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Septiembre 2014\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Septiembre 2014\nYATIYAÑATAKI (CONGREGACIONAN YATJJATAÑATAKI) Septiembre 2014


2 Corintios 4 - Holy Bible [Aymara Bible 1997] - (2Cor 4)\nUqhamasti janiw nanacajj karjasipcti, Diosasti qhuyapayasiñapanwa aca luräwjja nanacar catuyapjjaraquitu.\nCunatejj jamasan lurasqui, uqhamarac cunatejj p'enkäqui ucanacjja apanucupjjtwa. Janiw jan wali amtañanacampi sarnakapcti janiraquiw Diosan arunacapsa maysar k'ewipcti. Cunatejj chekäqui ucacwa parlapjjtjja, uqhamataracwa takenimpis waliquiw sayasipjjaractjja Dios nayrakatanjja.\nUcampis khespiyasiñ arunaca parlapcsma ucanacatejj jan khanäcchejja, qhitinacatejj chhakañaru sarapqui ucanacataquiquiw uqhamäsqui.\nCunapachatï nanacajj parlapcta ucqhajj janiw nanacatti parlasipctjja, jan ucasti Jesucriston Tatitütapatwa parlapjjtjja. Nanacasti jumanacan sirvirimaquiw tucupjjtjja, Jesucristor munapjjatajj laycu.\nDiosajj khanapjja ch'amacan khantaycäna, uca pachpa Diosaraquiw khanapjja chuymanacasan khanayi. Uca khanampisti Diosan c'ajquir cancañapajj Jesucriston ajanupan khanquis uc uñt'apjjañasataquiwa.\nJan walt'añanacajj take toket muyuntapcchitu ucqhasa, janipuniw atipjayasipcti, llaquisiñanacas wal utjcchejja, janipuniw k'ala aynacht'atäpcti.\nUñisiñampis arcnakapcchitu ucasa, janipuniw sapa irpanucutäpcti, orakerus taquisipcchitu ucasa, janipuniw tucjatäpctsa.\nCawqhanacarutejj sarapcta ucarojja, janchinacajjanjja apapjjapuntwa Criston jiwatapjja, uqhamata Jesucriston jacatapajj nanac toke uñstañapataqui.\nNanacasti jaccasinjja sapürus jiwañar catuyatapunïpjjtwa Cristo laycu, Jesusan jacañapajj aca jiwir janchi toke uñstañapataqui.\nUqhamata jiwañajj nanacampïñapataqui, jacañasti jumanacampïñapataquiraqui.\nDiosan Arupan kellkatasti saraquiwa: “Iyawstwa, ucatwa parlaractjja” sasa. Uqhamaraquiw nanacajj iyawsasina parlapjjaractjja.\nYatipjjaractwa, Jesucristor jiwatanacat jactayir Diosajj jiwasarojj jactayaraquistaniw Jesusamp chica. Ucatsti jumanacamp chicaraquiw jupan nayrakataparojj irpjjestani.\nTake ucanacasti jumanacan asquinacamataquiw lurasiraqui, uqhamata waljani Diosan bendicionanacapa catokerinac utjatapatjja, waljanirac Diosarojj yuspagarapjjañapataqui jupan jach'a khapak cancañapata.\nCuntejj aca oraken t'akhesipctan ucanacajj janiw cunäquisa, tucusiriquiwa. Ucat sipan mä jach'a asqui jilarquirir wiñay cusisiñwa apaniraquejja.\nJaniraquiw jiwasajj cuntejj uñjctan ucar chuymjja churctanti, jan ucasti cuntejj jan uñjctan ucaruwa catuyasipjjtanjja. Cunatejj uñjasqui ucanacasti tucusiriquiwa, ucampis jan uñjasqui ucanacasti janiw tucusirïquiti jan ucasti wiñayataquiwa.


‘Nayan qhanañchirinakajäpjjtawa’ (Isaías 43:10) | Taman yatjjatañataki\n‘[Jehová] Tatitusti siwa: “Jumanakäpjjtaw nayan qhanañchirinakajjajja” sasa.’ (ISA. 43:10)\n¿Kunjamsa israelitanakajj Jehová Diosan qhanañchirinakapäpjjäna?\n¿Diosan sutipajj kamsañs muni?\nDiosan qollan sutip apatasatjja, ¿kunjamsa yuspärsna?\n1, 2. 1) ¿Khitirus qhanañchiri sasejja? 2) Periodiconsa, televisionansa, radionsa, ¿kunsa jan yatiyapki? 3) ¿Kunatsa Jehová Diosajj periodicona, televisionana, radiona yanapap jan suyki?\n¿KHITIRUS qhanañchiri jan ukajj testigo sasejja? “Uñjasin yatiyki jan ukajj qhanañchki” ukaruw testigo sasejja sasaw mä diccionariojj sistu. Amuytʼañataki, Pietermaritzburg (Sudáfrica) markanjja, mä periodicojj The Witness (Qhanañchiri) satawa, uka qellqatasti 160 maranakaw apsusjje. Uka sutejj wali askiwa, kunattejj mä periodicojja, kunatï oraqpachan pasaski ukwa sum qhanañchi. Ukatjja, uka periódico uñstayirejj akham sarakïnwa: aka qellqatajj ‘cheqpun yatiyani, taqe kuns cheqapa, jan kun kʼichjjatas cheqpun qhanañchani’ sasa.\n2 Ukampis periodiconsa, televisionansa, radionsa, kuntï yatiyapjjañapäki ukjja janiw sum yatiyapkiti, maysaruw uñtayapjje, ukat yaqhanaksti imtʼapjjarakiwa. Ukatwa kuntï Taqe Chʼamani Diosajj Ezequiel profeta toqejj nayra tiempon siskäna uksa jan qhanañchapkiti. Ukansti siwa: “Nayan Jehová Diosätaj-jja, yaqha markanakajj yatipjjarakiniwa” sasa (Eze. 39:7, NM). Ukampisa, Taqe Kunjjaru Munañani Diosajj janiw periódico toqesa, televisión toqesa, radio toqesa Jupjjat yatiykiti, jan ukasti mä kimsaqallqo millón yatiyirinakaniwa, jupanakawa khitis Jupajja, kunsa jaqenak layku lurawayi ukat kunsa luraski ukanak taqe markanakar yatiyasipki. Ukatjja, Diosajj kunjamsa jutïrin bendicini uksa yatiyapjjarakiwa. Jiwasajj jupanakamp chika Dios toqet yatiyasajja, Diosan sutip apataswa uñachtʼayaraktanjja. Isaías 43:10 qellqatan Jehová Diosajj akham sistuwa: “Jumanakäpjjtaw nayan qhanañchirinakajjajja, nayan ajllit servirinakajja, nayaw jumanakar ajllisipjjsma” sasa.\n3, 4. 1) ¿Kunapachas Bibliat Yatjjatirinakajj yaqha suti apjjapjje, ukat kunjamas jikjjatasipjjäna? (23 janankir foto uñjjattʼam.) 2) ¿Kuna jisktʼanakatsa yatjjataskañäni?\n3 Jehová Diosan sutip apañajj wali kusiskañawa, jupajj ‘wiñay jachʼa Reyiwa’, ukatwa Jupajj akham saraki: “Akawa nayan wiñayatak amtasiña sutejjajja, uka sutejjawa taqenitakisa wiñayan wiñayapatakejja” sasa (1 Tim. 1:17; Éxo. 3:15; igualtʼayarakismaw Eclesiastés 2:16 qellqatampi). Bibliat Yatjjatirinakajja, 1931 maratwa Jehová Diosan Qhanañchirinakapa sasin uñtʼatäjjapjje. Ukapachat aksaruwa, kunjamsa uka suti apasajj wali kusisita jikjjatasipjje ukajj aka qellqatan uñstawayi. Sañäni, Canadá markankir mä tamajj akham sasaw qellqanïna: “Jehová Diosan Qhanañchirinakapa siski uka suti katoqañajj wali kusiskañapuniwa. Ukarjam sarnaqañatakiw jichhajj chʼamachasipjjäjja” sasa.\n4 Diosan sutip apañajj wali askiwa, ¿kunjamsa ukarjam sarnaqsna? ¿Kuna toqet parlkasas Jehová Diosajj qhanañchirinakajäpjjtawa sasin sispachäna? Uka jisktʼanakat jichhajj yatjjatañäni.\nDIOSAN NAYRA QHANAÑCHIRINAKAPA\n5, 6. 1) ¿Kunjamatsa israelit awk taykanakajj Jehová Diosan qhanañchiripäpjjänjja? 2) ¿Kunampsa israelit awk taykanakajj lurapjjañapäna? 3) ¿Kunsa cristian awk taykanakajj lurapjjañaparaki?\n5 Isaías profet tiemponjja, Diosajj “jumanakäpjjtaw nayan qhanañchirinakajjajja, nayan ajllit servirinakajja” sasaw israelitanakar säna (Isa. 43:10). Uk phoqañatakejja, kunsa Diosajj lurawayatayna ukwa israelitanakajj wawanakapar qhanañchapjjäna. Amuytʼañataki, Pascuanjja Diosan aka mayitaparuw phoqapjjañapäna: “Wawanakamatejj sapjjätam ‘¿Kun sañsa muni aka fiestajja jumanakatakejja?’ sasa ukkhajja, jumanakajj sapjjätawa: ‘Aka uywasti Tatitur jachʼañchasina Pascuan sacrificiot loqtatawa. Jupasti kunapachatejj egipcionakaru jiwaraykäna ukkhajja, Egipto markan jakapkäna uka israelitanakan utanakapsti pasawayakïnwa, ukhamatwa taqe familianakasaru qhespiyäna’” sasa (Éxo. 12:26, 27). Ukatjja, Moisesampi faraonampi nayrïr kuti parlapkäna uka toqetsa qhanañchapjjarakpachänwa. Moisesajj israelitanakar antutanañapatakiw Faraonar mayïna, ukhamat Jehová Diosar yupaychapjjañapataki. Ukampis jachʼa jachʼa tukuri faraonajj akham sänwa: “¿Khitisa [Jehová] Tatitojja, arup istʼañajjatakejja, ukhamarak israelitanakarus sarjjapjjañapataki antutañajjatakejja?” sasa (Éxo. 5:2). Maysa toqetjja, awk taykanakajja, Diosajj kunjamsa tunka jan waltʼäwinakamp Egipto markar tukjäna, Wila Lamar qotnamsa qhespiyäna ukanakwa wawanakapar qhanañchapjjarakpachäna. Faraonajj Jehová Diosan Taqe Chʼamanïtap uñjasawa, khitis Jehová Diosajj uk sum yatjjäna. Ukhamatwa israelitanakajj Jehová Diosan cheqa Diosätapsa, arunakap phoqerïtapsa uñjapjjarakïna.\n6 Israelitanakatakejj Diosan sutip apañajj wali askïnwa, Diosan muspharkañ luratanakapjja janiw wawanakaparuk yatichapkänti, jan ukasti yaqha markat jutïr esclavonakaparus yatichapjjarakïnwa. Ukatjja, qʼoma sarnaqañ toqetsa Diosan leyinakapajj kamsis ukjja wawanakapar qhanañchapjjañaparakïnwa. Jehová Diosajj sänwa: “Jumanakasti qollanäpjjam, naya [Jehová] Diosamasti qollanätwa” sasa (Lev. 19:2; Deu. 6:6, 7). Jichha tiempo cristian awk taykanakajj ukhamwa yatichapjjañaparaki. Ukhamat wawanakapajj qʼoma sarnaqasin Diosan sutip jachʼañchapjjañapataki (Proverbios 1:8 ukat Efesios 6:4 liytʼañataki).\nJehová Diosat wawanakar yatichasajj Jupan sutip jachʼañchtanjja (5 ukat 6 tʼaqanak uñjjattʼäta)\n7. 1) Israelitanakajj Diosat jan jitheqtas servipkäna ukhajja, ¿kunjamsa yaqha markanakajj jupanakar uñjapjjäna? 2) Diosan sutip apirjamajja, ¿kunjamsa sarnaqañasa?\n7 Ukhamasti, kunapachatï israelitanakajj Diosar taqe chuyma servipjjäna ukhajja, Diosan sutipjja wali askitwa uñjayapjjäna. Jupanakarusti akham sasïnwa: “Taqe akapachan markanakaw uñjapjjani, Diosan sutipajj jumjjan aytatätapa, ukatsti walirak ajjsarapjjätam” sasa (Deu. 28:10). Ukampisa, israelitanakajj janiw taqe chuymapunejj Diosar yupaychapkänti. Kutin kutiniwa jaqen lurat kʼari diosanakar yupaychapjjäna. Cananeonakan kʼari diosanakapajja wali qhorunakat uñtʼatapjjänwa, ukanakar yupaychasajj uka diosanakjam jan sinttʼasiri qhoru jaqenakaruw tukupjjäna, wawanakapsa sacrificiot loqtapjjäna, pisinkirinakarus aynachtʼayapjjarakïnwa. Jiwasanakajj Qollan Diosan sutip apirinakjamajja, Qollan Awkisat yateqasisa qʼoma sarnaqañatakiw chʼamachasiñasa, ukwa yateqtanjja.\n“NAYAW JICHHAJJ TAQE KUNSA MACHAQ LURÄ”\n8. Jehová Diosajja, ¿kun lurañapatakis Isaías profetar uttʼayäna, ukat profetajj kamachänsa?\n8 Israelitanak pachpawa kunjamsa Jehová Diosajj jupanakar qhespiyani ukjja uñjapjjañapäna, mä arunjja, testigöpjjañapänwa. Uksti Diosajj janiräkipanwa sisjjäna (Isa. 43:19). Isaías libronkir nayrïri sojjta jaljanakapanjja, kunjamsa Jerusalén markasa, ukhamarak uka jakʼankir markanakasa tʼunjatäpjjani ukanakatwa jilapart parli. Diosajj jaqen chuymap sum yati. Ukatwa israelitanakajj janis istʼapkchïnjja, Isaías profetarojj uka tʼunjäwit yatiyaskakiñapatak Diosajj mayïna. Ukatjja, Isaías profetajj kunapachkamas israelitanakajj jan arrepentisipkani sasaw jisktʼasirakïna. Diosasti sarakïnwa: “Kunapachatejj markanakajj qʼala tʼunjatäni, uka markanakansti janiraki mä jaqes utjkaniti ukkhakamäniwa. Utanakas jan jaqeni uñjasini, pampanakas chʼusa wasarar tukuyata [uñjasini ukhakama]” sasa (Isaías 6:8-11 liytʼañataki).\n9. 1) ¿Kunapachas Jerusalenjjat Isaiasan arunakapajj phoqasïna? 2) Jichha tiemponjja, ¿kunatsa wal amuyasiñasa?\n9 Isaiasajja, profetjamajj pusi tunka sojjtani maranakaw serviwayi, jupasti 778 nayrïr pacha (n.p.) maranwa qalltäna, ukhasti Uziasaw Judá markan reyjam apnaqaskäna, ukatjja 732 n.p. marakamaw profetjam serviwayäna, ukhasti Ezequías reyirakiw apnaqaskäna. Jerusalén markajj 607 n.p. maranwa tʼunjasïna, ukhamajj 125 maranak nayraw Isaiasajj profetjam serviwayäna. Kunjamtï uñjktanjja, walja maranak faltkipanwa Israel markarojj tʼunjäwit yatiyjjäna. Jichha tiemponjja, ukhamarakiw kunas jutïrin pasani ukanakjja jaya tiemp faltkipan markapar yatiyjje. Supayan apnaqat aka ñanqha pachajja niyaw tukusjjani, uka lantisti Jesucristow Waranq Mara Apnaqjjani sasaw aka revistanjja, 135 maranaka yatiyasiski (Apo. 20:1-3, 6).\n10, 11. Babilonia markar apata israelitanakajja, ¿Isaías profetan kawkïr profeciap phoqasirsa uñjapjjäna?\n10 Walja judionakajj janiw Jerusalenan tʼunjat uñjasipkänti, jupanakajj kuntï Jehová Diosajj siskäna ukaruw istʼapjjäna, ukhamatwa babilonionakar katuyasjjapjjäna. Ukatsti, Babilonia markar apatäjjapjjänwa (Jer. 27:11, 12). Paqallqo tunka mara qhepatsti, Diosan markapajj aka muspharkañ profecía phoqasirwa uñjäna: “[Jehová] Tatitojj, Israelan Qollan Diosapajja, khititejj jumanakar qhespiyapktam ukajja, siwa: ‘Jumanakar qhespiyañatakejj Babiloniarojj jaqenak khitanï, taqe punkunak jistʼarayarakï’” sasa (Isa. 43:14).\n11 Uka profeciajja, octubre phajjsi qallta arumanwa wali muspharkañ phoqasïna, 539 n.p. marana. Babilonia marka apnaqeri reyejja, yaqha jilïrinakamp chikawa, Jerusalén markat apanit vasonakat vino umasipkäna, ukat kʼari diosanakaparus yupaychasipkarakïna. Ukañkamasti Media, Persia markanakan ejercitonakapaw Babiloniar katuntapjjäna. Ukatjja, 538 jan ukajj 537 n.p. maranwa, Babilonia mark katuntiri Ciro chachajj judionakar khitjjäna, ukhamat Jerusalenan templo wasitat saytʼayapjjañapataki. Taqe ukanakatsti, walja maranak nayraw Isaías profetajj sisjjäna. Kunjamsa Jehová Diosajj arrepentisir israelitanakarojj Jerusalenar kuttʼañ yanaptʼani, ukhamarak jan walinakatsa jarkʼaqani uksa arsuwayjjarakïnwa. Diosajja, “kawkïr marktejj nayajj uywasta nayan sutejja yupaychañapataki” uka markäpjjtawa sasaw israelitanakar säna (Isa. 43:21; 44:26-28). Ukhamajj israelitanakajj Babiloniat kuttʼanisin templo wasitat saytʼayapkäna ukhajja, cheqpach Jehová Diosan arsutanakapa phoqasirjja qhanwa uñjapjjäna.\n12, 13. 1) Jehová Diosar yupaychañajj wasitamp uttʼayasjjäna ukhajja, ¿khitinakas israelitanakar mayachasjjapjjäna? 2) ‘Diosan Israelaparu’ yanaptʼañatakejja, ¿kunsa ‘yaqha uwijanakajj’ lurapjjañapa, ukat kun katoqañsa suyapjjaraki?\n12 Kunapachatï israelitanakarojj wasitat mä markjam uttʼayasjjäna ukhajja, yaqha markat jutir waranq waranqa jaqenakaw jupanakamp mayachasjjarakïna. Qhepatsti, jan judiöpkis ukanakat waljaniw judío jaqenakar tukupjjäna (Esd. 2:58, 64, 65; Est. 8:17). Jichhürunakanjja, ukhamarakiw Jesusan ‘yaqha uwijanakjama’ uñtʼatäpki uka “walja jaqenaka[jja]”, qollan ajayump ajllit cristianonakarojj taqe chuyma yanaptʼasipki, uka ajllitanakajj ‘Diosan Israelapa’ satäpjjewa (Apo. 7:9, 10; Juan 10:16; Gál. 6:16, MT). ‘Walja jaqenakat’ uñtʼatäpki ukanakasti, jupanakjamarakiw Diosan sutip apapjje: Jehová Diosan Qhanañchirinakapa satäpjjewa.\n13 Cristojj Waranqa Mara Apnaqkani ukhajja, ‘walja jaqenakat’ uñtʼatäpki uka jilat kullakanakajja, qhepa urunakan kunanaksa Jehová Diosan Qhanañchirinakapjamajj uñjawayapjje ukanakwa jaktanirinakarojj wali kusisita qhanañchapjjani. Jiwasanakatï Diosan sutip apirjam jakañäni ukhamarak qʼoma sarnaqañatak chʼamachasiñäni ukhajja, ukanakjja qhanañcharakiñäniwa. Cheqansa, juchan jaqjamajja, jan juchar puriñatakejj walsa chʼamachasiskchiñänejja, pantjasiñajj utjakipuniwa, ukatwa sapür Diosat perdón mayisiñasa. Jiwasatï qʼoma sarnaqañäni ukhajja, Diosan sutip apasajj kunja kusisitas jikjjatastan ukwa uñachtʼayañäni (1 Juan 1:8, 9 liytʼañataki).\nDIOSAN SUTIPAJJ KAMSAÑSA MUNI\n14. Diosan Jehová sutipajja, ¿kamsañsa muni?\n14 Diosan sutip apañajj kunja askisa uk sum amuyañatakejja, Diosan sutipajj kamsañsa muni uka toqet lupʼiñasawa. Diosan Jehová sutipajj akham sañwa muni: “Jupaw taqe kunsa utjayi” sasa. Uka sutejj kunjamas Diosajj ukjja sumwa qhanañchistu. Jupaw taqe kunatï utjki ukanaksa, angelanaksa, jaqenaksa lurawayi, juparakiw taqe kuntï arski ukanaksa phoqaraki. Ukhamasti Diosajj kun lurañtï amtki munkaraki ukanakjja phoqasiyapuniniwa, janiw Supayasa, ni khitisa jarkʼkaspati.\n15. ¿Kunjamsa Jehová Diosajj sutip jukʼamp qhanañchäna? (“ Diosan qollan sutipa” sat recuadro uñjjattʼam.)\n15 Jehová Diosajj Egipto markata servirinakaparu irpsuniñapataki Moisesar maykäna ukhajja, kamsañsa sutipajj muni ukwa jukʼamp qhanañchäna. Moisesarojj sänwa: “Nayajj kunäñtï munkä ukaruw tuköjja” sasa. Ukat akham sasaw israelitanakarojj säta: ‘Nayajj tuküwa siski ukaw jumanakan ukar khitanitu’ sasa (Éxo. 3:14, NM). Ukhamasti, Jehová Diosajj amtanakapa, arsutanakap phoqañatakejj kunar tukuñatï wakiski ukaruw tukuspa. Egipto markan esclavöpkäna uka israelitanakatakejja, Diosajj Qhespiyiriparu, Jarkʼaqeriparu, Irpiriparu ukhamarak kunatï jakañatakisa, Diosamp sum apasiñatakis wakiski ukanak Chuririparuw tuküna.\n16, 17. 1) ¿Kunjamsa Diosan sutip apatasat yuspärsna? 2) ¿Kuna toqetsa jutïr yatichäwin yatjjataskañäni?\n16 Jichha tiemponjja, Jehová Diosajj sutiparjamaw taqe kuns luraskaki, kunanakatï jupar yupaychañatakisa jakañatakisa wakiski ukanakwa churistu, ukhamatwa kunar tukuñatï wakiski ukar tukuskaki. Ukampis janiw ukakïkiti, Jehová Diosan sutipajj yaqhamp yatichistu: Diosajj luratanakapampiw amtanakapjja phoqayarakispa. Amuytʼañataki, Jehová Diosajj Qhanañchirinakapampiw amtap phoqayaski. Uk yatiñajj Diosan sutip apirjama sum sarnaqañatakiw chʼamañchistu. Noruega markankiri, 84 marani Kåre sat jilatajja, 70 maranakaw Jehová Diosarojj taqe chuyma serviski, jupajj siwa: “Nayatakejj Wiñay Jehová Dios Reyiru serviñasa, Diosan qollan sutip apirinakampi mayachasiñasa wali kusiskañapuniwa. Biblian cheqa yatichäwinakap qhanañchañasa, jaqenakaru Diosan arunakap amuytʼasin kusisiri uñjañas wali askipuniwa. Sañäni, Cristojj jiwas layku jiwawayki uk yaqhanakar yatiyasajj wal kusista, Criston jiwatap laykukiw jutïrpachan sumankañan wiñay jakañajj utjani, ukansti taqe kunas cheqapapunïniwa” sasa.\n17 Yaqhep cheqanakanjja, Diosar uñtʼañ munir jaqenakar jikjjatañajj chʼamakiwa. Ukampis kunapachatï maynejj istʼistu ukhamarak Diosan sutipatsa yateqe ukhajja, Kåre sat jilatjamarakiw wali kusisita jikjjatastanjja. Ukampisa, ¿kunjamatsa Jehová Diosan Qhanañchiripäkasajja, Jesusan qhanañchiriparakïsna? Ukwa jutïr yatichäwin yatjjataskañäni.\nDiosan qollan sutipa\n“Jupaw taqe kunsa utjayi”\n¿Kunatsa wali askejja?\nJehová Diosaw taqe kunsa lurawayi\nMunañapsa amtapsa phoqasiyaskakiwa\nArsutanakap phoqañatakejj kunar tukuñatï wakiski ukaruw tukuni\nJupajj luratanakapampiw amtanakapjja phoqayi\nJupajj taqe kunwa luraspa, amtapjja kunjamatsa phoqasiyapunispawa


Efesios 3 | Online Bible | New World Translation\nDiosan imantat amtapajj yaqha markankir jaqenakamppachatakiwa (1-13)\nYaqha markankir jaqenakajj Cristomp chikaw herencia katoqapjjani (6)\nDiosan wiñay amtapa (11)\nPablojj Éfeso markankirinakan wali amuytʼasirïpjjañapatakiw oración luri (14-21)\n3 Naya Pablojj Cristo Jesús layku ukhamaraki kawkïrinakatejj yaqha markankirïpkta ukanak laykuw carcelan llawintat uñjasta. 2 Jumanakajj istʼapjjtawa, nayajj jumanakar yanaptʼañatak uttʼayatätwa, ukhamat Diosan wali khuyapayasiñap* katoqapjjañamataki. 3 Jïsa, Diosaw nayarojj imantat amtap qhanañchitu, kunjamtï mä qhawqha arunakamp qellqanipkayäsmajj ukhama. 4 Aka qellqat liytʼasaw qhawqsa nayajj Cristjjat Diosan imantat amtap yatta uk sum amuyapjjäta. 5 Nayra tiemponakanjja, jaqenakarojj janiw uka imantat amtat yatiyaskänti, kunjamtï jichhajj santo apostolonakarusa profetanakarusa espíritu santo* taypejj yatiyaski ukhamjja. 6 Diosan uka imantat amtapajj akawa: yaqha markankir jaqenakajja, Cristo Jesusamp mayakïpjjatap layku ukhamaraki suma yatiyäwinak laykuw Cristomp chikajj herencia katoqapjjani, cuerpon partenakapäpjjarakiniwa. Diosan promesapan phoqasitapsa nanak chikarakiw katoqapjjani. 7 Nayajj Diosan wali khuyapayasirïtapatwa* imantat amtanakapan serviripätjja. Chʼamaparjamarakiw nayajj uka jachʼa khuyapayasiñapjja mä bendicionar uñtat katoqta. 8 Kawkïritejj taqpach santo jilatanakat jiskʼäki ukat sipansa nayajj jukʼamp jiskʼätwa. Ukhamäkipansa Diosajj wal nayat khuyapayasitu,* ukhamat Criston jan jaktʼkañ bendicionanakapat parlir suma yatiyäwinakjja yaqha markanakar yatiyañajataki, 9 ukhamarak kunjamsa taqe kun luriri Diosajj nayra tiempotpach imantat amtap phoqasiyaski uk taqenir uñjayañajataki. 10 Ukajj lurasiwa, ukhamat Diosan yatiñapajj kunayman toqet uñachtʼayaski ukanakajj alajjpachankir gobiernonakarusa jilïrinakarus jichhajj congregación taypi yatiyasiñapataki, 11 kunjamtï Diosajj wiñay amtaparjam Cristo Jesús Tatitus taypejj phoqañ amtkäna ukarjama. 12 Jupar confiyatasatwa* qhana arunakamp jan ajjsartʼas* parltanjja, Diosarus taqe confianzampi jakʼachastanjja. 13 Ukatwa nayajj mayipjjsma: jumanak layku tʼaqesiñanakan uñjasitajatjja, jan aynachtʼapjjamti. Nayan tʼaqesitanakajajj jumanakar jachʼañchañatakiwa. 14 Ukatwa nayajj alajjpachankir Awki nayraqatan killptʼasta.* 15 Jupïpanwa taqe familianakajj alajjpachansa aka oraqensa utji. 16 Nayajj Diosaruw oración lurta, ukhamat jupajj jachʼa Diosätap laykojja, espiritup taypi jumanakan chuymanakamar chʼamañchañapataki, 17 ukhamataraki Cristor confiyapjjatamatjja,* jumanak taypin munasiñajj utjki ukamp chika Cristojj chuymanakaman jakañapataki. Nayajj oración luraraktwa, jumanakajj mä jachʼa arbolar uñtat suma saphintatäpjjañamataki ukhamarak suma saytʼatäpjjañamataki. 18 Ukhamat jumanakajj taqe santo jilatanakamp chika, qhawqchʼäkitejj cheqa yatichäwinakajj anchorusa, largorusa, altorusa, manqharusa uk sum amuytʼapjjañamataki, 19 Criston munasiñapsa uñtʼapjjañamataki. Jupan munasiñap uñtʼañaw kun uñtʼañat sipansa jukʼamp wali wakisirejja, ukhamatwa kunanaktï Diosajj churki ukanakamp phoqtʼatäpjjäta. 20 Diosan chʼamapajj jiwasampïskatap laykojja, taqe kunanaktï mayktan jan ukajj amuyktan ukanakat sipansa jukʼampinakwa luraspa. 21 Diosasti congregación taypisa Cristo Jesús taypisa wiñayansa wiñayapataki jachʼañchatäpan. Amén.*\n^ Variante: “khariptʼayasitu”.\n^ Jan ukajja, “iyawsatasatwa”.\n^ Variante: “killtʼasta; qonqortʼasta”.\n^ Jan ukajja, “iyawsapjjatamatjja”.


Wayn tawaqonaka, Supay contra saytʼasipjjam | Congregacionan yatjjatañataki\n“Diosajj churapktam uka taqpach armadurampi uchantasipjjam, ukhamat Diablon jan wali amtanakap contra sum saytʼasipjjañamataki” (EFES. 6:11).\nCANCIÓN: 79, 140\n¿Diosajj churkistu uka armadurajj kawkïrinakasa?\n¿Kunatsa taqpach armadura uchantasiñasa?\n¿Kunsa suma sarnaqer wayn tawaqonakat yateqsna?\n1, 2. 1) ¿Kunatsa cristiano wayn tawaqonakajj Supayarusa demonionakarus atipjasipki? (Aka paginankir dibujo uñjjattʼäta). 2) ¿Kuna toqetsa aka yatichäwin yatjjataskañäni?\nAPÓSTOL Pablojja, cristianonakajj guerrankir soldadonakjamätanwa sasaw qhanañchäna. Ukampis janiw jiwasjam jaqempi nuwasktanti, jan ukasti Supay contra demonionak contraw nuwastanjja. Jupanakaw enemigosajja, nuwasiñatakejj wali experiencianïpjjewa, ukatwa janis atipañjamäpkaspa ukham amuysna. Yamas cristiano wayn tawaqonakatakejj atipjañajj wali chʼamjamäspawa, ukampis atipjapjjaspawa, cheqas atipjasipkiwa. ¿Kunjamsa uk lurapjje? “Tatitun chʼamap katoqasipkaki[tap]” laykuw atipjapjje. Kunjamatï guerran nuwasir soldadonakajj wali wakichtʼatäpkejja, ukhamarakiw jupanakajj wakichtʼatäpjje. ‘Diosajj churkistu uka taqpach armadurampi uchantasitäpjjewa’ (Efesios 6:10-12 liytʼañataki).\n2 Apóstol Pablojj uka uñachtʼäwit parlañatakejja, Roma markankir soldadonakajj kunjamsa mä guerrar sarañatakejj isthapisipjjerïna ukanakatwa lupʼpachäna (Hech. 28:16). Uka uñachtʼäwit yatjjatkasajja, Diosajj churkistu uka taqpach armadura uchantasiñajj kunjamsa yaqhep wayn tawaqonakar yanaptʼi, kuna jan walinakansa uñjasipjjaraki ukwa yatjjatañäni.\n¿Taqpach armadurampi uchantatäsktati?\n‘KUNATÏ CHEQÄKI UKAMPI WAKʼANTASIPJJAM’\n3, 4. Biblian yatichäwinakapajj romano soldadonakan cinturonapar uñtasitawa sasajja, ¿kunatsa sissna?\n3 (Efesios 6:14 liytʼañataki). Apóstol Pablojj “kunatï cheqäki ukampejj mä wakʼampjam wakʼantasipjjam” sasinjja, romano soldadonakan cinturonapatwa parlaskäna. Uka cinturonajj metal placanakampi uchatänwa, soldadon cinturapwa jarkʼaqarakïna, pecho jarkʼaqasiñ jathi chalecopsa sumwa lugarapar katjjasirakïna. Yaqhep cinturonanakanjja, espadampi espadar uñtasit cuchillompi warkkatasiñatakis utjarakïnwa. Mä soldadojja, uka cinturonap sum wakʼantasisajj jan ajjsartʼasaw guerrar sarirïna.\n4 Niya ukar uñtasitarakiw Biblian yatichäwinakapajj kʼari yatichäwinakat jarkʼaqestu, ukhamat Diosat jan jitheqtañasataki (Juan 8:31, 32; 1 Juan 4:1). Uka yatichäwinakar jukʼamp munasiñ yateqañänejja, ‘pecho jarkʼaqasiñ chalecos’ uchasiñajj janiw chʼamäkaniti, mä arunjja, Diosan leyinakaparjam sarnaqañajj janiw chʼamäkaniti (Sal. 111:7, 8; 1 Juan 5:3). Ukat Biblian yatichäwinakap sum amuyañäni ukhajj Supayatsa demonionakatsa jarkʼaqasiñäniwa (1 Ped. 3:15).\n5. ¿Kunatsa taqe kunsa cheqpun parlañasa?\n5 ‘Kunatï cheqäki ukampi mä wakʼampjam wakʼantasstan’ ukhajja, Bibliarjamaw sarnaqañäni, kunatï cheqäki ukpunwa parlarakiñäni. Kʼarisiñajj Supayatwa juti, uka toqew jupajj jaqenakar engañji. Kʼarisiñajj kʼariski ukarusa kʼarinakar creyki ukarus janiw waltʼaykiti (Juan 8:44). Pantjasirïkstansa, kunatï cheqäki uk parlañatak chʼamachasipjjañäni, janipun kʼarisipjjañäniti (Efes. 4:25). Ukampis cheq parlañajj inas chʼamakïchispa. 18 marani Abigail * kullakajj akham siwa: “Awisajj mä jukʼa kʼarisiñajj mä jan walitsa jarkʼaqestaspawa, ukatwa cheq parlañajj janis walïkaspa ukham awisajj amuyta” sasa. Ukampis ¿kunatsa cheq parlañatak chʼamachasi? Jupajj saskakiwa: “Cheq parlta ukhajja, concienciajajj Jehová Dios nayraqatan qʼomawa. Awk taykajasa amigonakajas jukʼampiw confiyapjjarakitu” sasa. 23 marani Victoria kullakajj akham siwa: “Kuns cheqpun parläta, Diosar creyitamsa qhana arunakamp qhanañchäta ukhajja, jumat larusipjjaniwa. Ukampis jan ajjsarañatakiw yanaptʼätam, Diosampis jukʼamp sumwa apasïta, awk taykamas amigonakamas jukʼampiw respetapjjätam” sasa. Ukhamajj ‘kunatï cheqäki ukampi wakʼantasiñajj’ wali wakiskiriwa.\n‘Kunatï cheqäki ukampiw wakʼantasiñasa’ (Párrafos 3-5)\n‘CHEQAPAR SARNAQAÑAJJ PECHO JARKʼAQASIÑ CHALECOMPI SASIWA’\n6, 7. ‘Cheqapar sarnaqañajj pecho jarkʼaqasiñ chalecompi sasiwa’ sasajj ¿kunatsa sissna?\n6 Nayrïr patak maranakan jakiri romano soldadonakajj pechop jarkʼaqasiñataki uchasipjjerïkäna uka yaqhep chaleconakajja, hierro jiskʼa planchanakampi luratänwa. Uka planchanakajj metal gañchonakampi hebillanakampi lipʼichit lurat cintaru mayjjar mayjjaru uchatänwa, soldadon cuerpoparjam luratarakïnwa. Yaqhep planchanakasti kallachipwa jarkʼaqarakïna. Uka armadura uchantatajj janis soldadojj taqekunpun lurirjamäkchïnjja, chuymapwa jan ukajj yaqha ukham cheqanakapwa jarkʼaqäna. Ukatwa soldadojj chalecopankir hierro planchanakapajj yäparu uchatäskiti janicha uk sapa kuti uñakipañapäna. Ukhamat espadasa flechanakas jan mantañapataki.\n7 Uka uñachtʼäwejja, Jehová Diosan leyinakapajj kunjamsa chuymas jarkʼaqestu uk sumwa amuytʼayistu (Prov. 4:23). Mä soldadojj hierrot lurat chalecopjja janiw yaqha jan suma metalampi lurat chalecompi cambiykaspati. Jiwasajj ukhamarakiw munañasarjam sarnaqañ munasakejj Diosan leyinakap jan mayjtʼayksnati. Janiw jiwas pachpajj amuyusarjam chuymas jan walinakat jarkʼaqksnati (Prov. 3:5, 6). Jan ukasti, sapa kutiw Diosat katoqktan uka chalecosankir hierrot lurat planchanakapajj yäparu uchatäskiti janicha uk uñakipasiñasa.\n8. ¿Kunatsa Diosan leyinakaparjam sarnaqañajj wali wakiskiri?\n8 ¿Diosan leyinakap phoqañajj wali chʼamäkaspas ukhamti awisajj amuyta? 21 marani Daniel waynitojj akham siwa: “Biblian yatichäwinakaparjam sarnaqatajatjja, yatichirinakasa yateqer masinakajas wal nayat larusipjjäna. Ukhamïpanjja, janis kuns sum lurkirista ukham amuyasjjayäta, ukat wal llakisjjayäta” sasa. ¿Kunas yanaptʼäna? Jupajj akham saskakiwa: “Qhepatjja, Diosan leyinakaparjam sarnaqañajj kunjamsa yanaptʼistu ukwa amuyayäta. Yateqer masinakajat yaqhepajj drogasjjapjjänwa, yaqhepasti escuelatsa mistjjapjjänwa. Jupanakajj kunjamansa uñjasipjjäna ukajj jan walipunïnwa. Jehová Diosajj cheqapuniw jan walinakat jarkʼaqestu” sasa. 15 marani Madison kullakajj akham sarakiwa: “Kunanakatï masinakajatak sumäkäna ukanakar janiw sañasa, Jehová Diosan leyinakaparjam sarnaqañas nayatakejj chʼamakïnwa” sasa. ¿Kunsa jupajj luräna? Kullakajj akham saskakiwa: “Testigötaj jan armañatakiw chʼamachasiyäta, Supayaw uka jan walinak lurayañ munitu sasaw amuyasirakiyäta. Jan waltʼäwinakar atipjasajja kusisitaw jikjjatasirïta” sasa.\n‘Cheqapar sarnaqañajj pecho jarkʼaqasiñ chalecompi sasiwa’ (Párrafos 6-8)\n“WISKHUMPI USKUNTASIS WAKICHTʼASIPJJAM”\n9-11. 1) ¿Cristianonakatakejj kunas mä wiskhükaspas ukhamajja? 2) ¿Kunas Diosan arunakap jan ajjsaras yatiyañatakejj yanaptʼiristam?\n9 (Efesios 6:15 liytʼañataki). Romano soldadojj janiw jan wiskhunejj guerrar sarkaspänti. Uka wiskhupajj lipʼichit luratänwa, kimsa capanïnwa, kayupatakjam luratarakïnwa. Ukaw jan usuchjasiñatakisa wali jayanak sarañatakis yanaptʼäna.\n10 Kunjamtï romano soldadonakarojj wiskhu uchasiñajj guerrar sarañatak yanaptʼkänjja, ukhamarakiw “sumankañ yatiyäwinaka” yatiyañajj yanaptʼistu, ukaw ‘kayunakasar wiskhumpi uskuntatäksnas’ ukhamajja (Is. 52:7; Rom. 10:15). Ukampis awisajja, jan ajjsartʼas predikañajj chʼamakïspawa. 20 marani Jaime jilatajj akham siwa: “Yateqer masinakajaru predikañ ajjsarayätwa, phenqʼasirakiyätwa, kunatjjay phenqʼaschiyäta uk janiw amuykti. Ukampis jichhajja, jupanakar yatiyasajj wali kusisitätwa” sasa.\n11 ‘Diosan arunakap yatiyañataki sum wakichtʼasiñajj jan ajjsaras parlañatakiw yanaptʼitu’ sasaw walja wayn tawaqonakajj sapjje. ¿Kunjamsa jumajj wakichtʼasirakisma? 16 marani Julia kullakajj akham siwa: “Bibliat apstʼat qellqatanakjja, mochilajar apasipuntwa. Kuntï yateqer masinakajajj creyipki, parlapki uk sum istʼasajja, kunas jupanakar yanaptʼaspa ukwa amuytʼta. Sum wakichtʼasisajj ukarjamaw yaticharakta” sasa. 23 marani María kullakajj akham sarakiwa: “Pacienciampi, munasiñampi masinakajar istʼañajj kuna jan walinakansa uñjasipjje uk amuyañatakiw yanaptʼitu. Kuna yanaptʼanakatï wayn tawaqonakatak utjki ukanak liytʼapuntwa. Ukhamatwa jupanakar Bibliat parlta, jan ukajj Internetan jw.org cheq uñachtʼayta” sasa. Kunjamtï uñjktanjja, wakichtʼasiñajj masinakamar jan ajjsartʼas yatiyañatakiw yanaptʼätam, mä arunjja, ‘wiskhumpi uskuntatäkasmas’ ukhamäniwa.\n‘Kayunakasarojj wiskhumpiw uskuntasiñasa’ (Párrafos 9-11)\n‘DIOSAR CONFIYAÑAJJ MÄ JACHʼA ESCUDOR UÑTASITAWA’\n12, 13. ¿Kunanakäspas ‘Supayan aqkir flechanakapajja’?\n12 (Efesios 6:16 liytʼañataki). Romano soldadon ‘escudopajj’ saytʼurojj añchot sipansa jachʼänwa, ukajj kallachipat qonqoripkamaw jarkʼaqäna. Ukampiw soldadonakajj espadatsa flechanakatsa jarkʼaqasipjjerïna.\n13 ¿Kunanakäspas ‘Supayan aqkir flechanakapajja’? Jehová Diosajj janis jiwasat llakiskaspa, janis munaskistaspa ukhamwa Supayajj amuyayistaspa. 19 marani Aida kullakajj janis kuns sum lurkaspa ukhamwa amuyasïna, jupajj akham siwa: “Jehová Diosajj janis munaskitaspa, janis amigojañ munkaspa ukhamwa amuyasirïta” sasa. ¿Kunas ukham jan amuyjjañatak yanaptʼäna? Jupajj akham saskakiwa: “Tantachäwinakar sarañaw Diosar jukʼamp confiyañatak yanaptʼitu. Nayrajj janiw tantachäwin arstʼirïkayätti, janiw khitis istʼañ munkitaspati sasaw amuyiriyäta. Ukampis jichhajj janiw ukham amuyjjtti, tantachäwinakan pä kuti, jan ukajj kimsa kuti arstʼañatakiw wakichtʼasta. Awisajj chʼamakiwa, ukampis arstʼasajj kusisitätwa. Jilat kullakanakas wal chʼamañchtʼapjjarakitu. Jehová Diosajj wal nayar munasitapwa tantachäwinakar sarasajj amuyta” sasa.\n14. ¿Kunsa Aida kullakan experienciapajj amuytʼayistu?\n14 Romano soldadonakan escudopajj mä pachpa medidanikïnwa. Ukampis jiwasan escudosajj mä arunjja, Diosar confiyatasajj jukʼampiw jiltaspa jan ukajj jiskʼaruw tukuspa, ukwa Aida kullakan experienciapajj amuytʼayistu. Ukhamajj qhawqsa Jehová Diosar confiyañäni ukajj jiwasatäjjewa (Mat. 14:31; 2 Tes. 1:3). Ukhamasti Diosar jukʼamp confiyañatakiw chʼamachasiñasa.\n‘Diosar confiyañajj mä jachʼa escudor uñtasitawa’ (Párrafos 12-14)\n‘SALVACIONAT LUPʼIÑAJJ MÄ CASCOR UÑTASITAWA’\n15, 16. ¿Kunatsa jutïrit lupʼiñajj mä cascor uñtasitajja?\n15 (Efesios 6:17 liytʼañataki). Romano soldadonakajja, pʼeqepa, kunkapa, ajanup jarkʼaqasiñatakiw casco uchasipjjerïna. Yaqhep casconakajj amparar apañataki katuñanïnwa.\n16 Cascojja, soldadorojj pʼeqepwa jarkʼaqerïna, ‘Diosan salvacionapat lupʼiñajj’ ukhamarakiw jan wali amuyunakat jarkʼaqestu (1 Tes. 5:8; Prov. 3:21). Jutïrit lupʼiñajja, jan waltʼäwinakan uñjasktan ukhajj kuntï Diosajj churapjjämaw siskistu ukanak jan armañatakiw yanaptʼistu, jan sinti llakisiñatakis yanaptʼarakistuwa (Sal. 27:1, 14; Hech. 24:15). Cascosajj pʼeqer uchatäñapapuniwa janiw ampararuki apnaqañasäkiti, mä arunjja, ‘Diosan salvacionapat lupʼiñasapuniwa’.\n17, 18. 1) ¿Kunjamsa Supayajj cascos jan uchasiñasatak chʼamañchistu? 2) ¿Kunjamatsa Supayampi jan engañjayasitas uñachtʼaysna?\n17 ¿Kunjamsa Supayajj cascos jan uchasiñasatak chʼamañchistaspa? Jesusarojj kunjamsa pantjasiyañ munäna uk amuytʼañäni. Jutïrin Reyit uttʼayatäñap suyaskatap Supayajj yatpachänwa. Ukampis apnaqañ qalltañatakejja, Jehová Diosajj amtkäna ukapachkamaw Jesusajj suyañapäna. Janïr uk purinkipanjja, tʼaqesiñapänwa, jiwayataw uñjasiñaparakïna. Ukatwa Supayajj kuntï Jesusajj suytʼaskän uk ukaratpacha churañ munäna, akham sänwa: ‘Jumatejj mä kutikis adoritäta ukhajja, taqe aka markanakjjar munañanïñwa churäma’ sasa (Luc. 4:5-7). Jiwasarojj ukhamarakiw kuntï Jehová Diosajj churañ munkistu uk Supayajj jichpach churañ munistu. Ukampis suytʼañasawa, inas ukañkamajj jan waltʼäwinakan uñjaschiñäni. Ukatwa Supayajj kusisita jakasiñatakejj kunayman churañ munistu. Diosar serviñat sipansa walja yänaka jan ukajj cosasanak jichha tiempona jikjjatañasatakiw chʼamañcharakistu. Janiw Diosan Reinop nayrar uchañas munkiti (Mat. 6:31-33).\n18 Karinajj 20 maraniwa, jupajj walja wayn tawaqonakjamarakiw Supayampejj jan engañjayaskiti. Jupajj akham siwa: “Diosan Reinopakiw taqe jan waltʼäwinak askichaspa uk sum yatta” sasa. ¿Kunjamsa ukajj kullakar yanaptʼi? Jupajj saskakiwa: “Paraíso suytʼañajj akapachan kunanaktï jikjjatkirista ukanakat jan sinti llakisiñatakiw yanaptʼitu. Antisas kunanaktï lurañ yatkta ukanak lurasin akapachan wali uñtʼatäñat sipansa, Diosar serviñatakiw chʼamachasta” sasa.\n‘Diosan salvacionapat lupʼiñajj mä cascor uñtasitawa’ (Párrafos 15-18)\n‘ESPÍRITU SANTOJJ CHURKISTU UKA ESPADA’\n19, 20. ¿Kunjamsa Diosan Arup sum apnaqañ yateqsna?\n19 Apóstol Pablojj Éfeso markankir jilat kullakanakar carta qellqkäna ukhajja, romano soldadonakan espadapajj 50 centimetronïnwa, ukampiw guerran nuwasipjjerïna. Jupanakajj espadampi nuwasiñ sum yatipjjäna, ukatakejj sapüruw yatsupjjerïna.\n20 Diosan Arupajj espadar uñtasitawa sasaw Pablojj säna. Ukhamajj kuntï yatichktan ukanak sum arjjatañatakisa, amuyunakasajj sumäñapatakis Diosan Arup sum apnaqañwa yateqañasa (2 Cor. 10:4, 5; 2 Tim. 2:15). ¿Kunjamatsa yateqsna? 21 marani Sebastian jilatajj akham siwa: “Bibliat liyisajj sapa capitulot mä versículo qellqtʼasta. Uka qellqtʼat textonakajj waljaw utj-jjetu, wal chʼamañchtʼarakitu. Ukaw Diosatakjam sarnaqañatak yanaptʼitu” sasa. Qalltan parlaniwayktan uka Daniel jilatajj akham sarakiwa: “Biblia liykasajja, kawkïr textonakatï jaqenakaru yanaptʼkaspa ukanakwa qellqtʼasta. Bibliat jaqenakar taqe chuyma yatichañatakisa yanaptʼañatakis chʼamachasta ukhajja, jupanakajj sum istʼapjjetu, ukwa amuyta” sasa.\n‘Espadajj Diosan arunakapawa’ (Párrafos 19, 20)\n21. ¿Kunatsa Supayarusa demonionakarus jan ajjsarañasäki?\n21 Aka yatichäwin parlaniwayktan uka wayn tawaqonakjamarakiw Supayarusa demonionakarus jan ajjsarañasäkiti. Supayasa demonionakas chʼamanïpjjewa ukampis janiw taqe chʼamanïpkiti, jiwirikïpjjewa. Cristojj Waranqa Maranaka Apnaqkani ukhajja, mikʼayar jaqontatäpjjaniwa, uka qhepatsti, jan mayampitakiw tukjatäjjapjjani (Apoc. 20:1-3, 7-10). Khitis enemigosajj uk yattanwa, kunjamsa engañjañ munistu uksa yatiraktanwa, ukampis Jehová Diosan yanaptʼapampejj atipjañäniwa.\n^ Párrafo 5 Yaqhepajj yaqha sutimpi uchatawa.


(src)="1"> 3 Jupanakajj taqe chuymaw sarapjjäna\n(src)="1"> YATIYIRINAKAJJ munaski uka cheqanakanjja , waljaniw yanaptʼasipki , soltera kullakanakas yanaptʼapjjarakiwa .\n(src)="2"> Yaqhepajj walja maranakaw yaqha markan servisipki .\n(src)="3"> ¿ Kunas yaqha markar sarañatakejj jupanakar yanaptʼpachäna ?\n(src)="4"> ¿ Kunsa yaqha markankasajj yateqawayapjje ?\n(src)="5"> ¿ Kuna bendicionanaksa katoqawayapjje ?\n(src)="6"> Uk yatiñatakejja , mä qawqhaniruw entrevistasiwayi .\n(src)="7"> Jumatï solteräsksta ukat jukʼamp yatiyañ munsta ukhajja , uka kullakanakan arunakapajj yanaptʼätamwa .\n(src)="8"> Ukampis taqeniruw sarnaqäwinakapajj yanaptʼistaspa .\n(src)="10"> ¿ Solteräkasina precursorat yaqha markar sarañatakejj wakichtʼatätati ?\n(src)="11"> Anita kullakat parltʼañäni , jichhajj 70 maranëjjewa .\n(src)="13"> Anitajj Inglaterra markanwa jilsuwayi , ukanwa 18 maranïkäna ukhajj precursorat serviñ qalltawayi .\n(src)="14"> Jupajj siwa : “ Jehová Diosat yatichañajj wal gustitäna .\n(src)="15"> Ukampis yaqha markan serviñ janiw amtkayätti .\n(src)="16"> Janiw kunapachas yaqha aru yateqkayätti , ukhamajj ‘ janiw yaqha aru yateqkiristti ’ sasaw amuyirïta .\n(src)="17"> Qhepatjja , Galaad Escuelar sarañatakiw invittʼapjjetäna , ukajj janipuniw cheqaw sañjamäkänti .\n(src)="19"> Ukampis qhepat akham amuytʼirïta : ‘ Jehová Diosajj kuntï lurirjamäkta uk yatiwa , ukhamajj yantʼiristwa ’ sasa .\n(src)="20"> Ukhat jichhakamajj 50 maranakaw pasawayjje .\n(src)="21"> Japón markanwa misionerat serviskta ” sasa .\n(src)="22"> Anitajj solteranakaru yaqha markan jupjam servipjjañapatakiw chʼamañchtʼi .\n(src)="23"> Kullakanakar ukham lurir uñjasajj wal kusisi .\n(src)="24"> Walja kullakanakaw yaqha markar sarañ qalltan ajjsarayasipjjäna .\n(src)="25"> Ukampis ¿ kunsa lurapjjpachäna ?\n(src)="27"> Maureen kullakajj akham siwa : “ Jilsjjasinjja , mayninakar yanaptʼasin kusisit jakasiñwa munayäta ” sasa .\n(src)="28"> Jichhajj 60 maranëjjewa .\n(src)="29"> Maureen kullakajja , 20 maranïkäna ukhaw precursorata Quebec ( Canadá ) markar sarjjäna , ukanwa walja yanaptʼajj munasïna .\n(src)="30"> Kullakajj siwa : “ Qhepatjja , Galaad Escuelar sarañatakiw invittʼapjjetu .\n(src)="31"> Ukampis ‘ amigonakajatsa , markajatsa jayaruw khitapjjetani ’ sasaw ajjsarayasiyäta .\n(src)="32"> Tatajas usutarakïnwa , mamajakiw jupar uñj - jjäna .\n(src)="33"> Taqe ukanakatjja , niya sapa arumaw Jehová Diosar jachtʼasisa awisirïta .\n(src)="34"> Awk taykajampis parltʼarakirïtwa , jupanakajj sarañatakiw chʼamañchtʼapjjetäna .\n(src)="36"> Jehová Diosan yanaptʼap uñjasajja , Jupajj sum uñjaskitani sasin confiyañatakiw yanaptʼawayitu .\n(src)="37"> ¡ Cheqas escuelar sarañwa amtayäta ! ”\n(src)="38"> sasa . 1979 marat qalltasinjja , Maureen kullakajj 30 maraw África occidental toqen misionerat serviwayi .\n(src)="39"> Jichhajj mamitapar uñjasaw Canadá markana precursor especialat serviski .\n(src)="40"> Kullakajj siwa : “ Yaqha markan servisajja , Jehová Diosajj kunatï wakiski uk churapunitänwa ” sasa .\n(src)="42"> Wendy kullakajj tawaqetäkasïnwa precursorat serviñ qalltäna , jichhajj 60 maranëjjewa .\n(src)="43"> Kullakajj siwa : “ Wali ajjsarirïyätwa , jan uñtʼatanakampi parlañajj chʼamakïnwa .\n(src)="44"> Ukampis precursorat serviñajja , taqenimpi parlañatakiw yanaptʼawayitu .\n(src)="45"> Jichhajj janiw ajjsarayasjjti .\n(src)="46"> Precursoräñajja , Jehová Diosar jukʼamp confiyañatakiw yanaptʼitäna .\n(src)="47"> Ukatwa yaqha markan serviñ amtayäta .\n(src)="48"> Mä soltera kullakajja , misioneratwa Japón markan 30 jila mara serviskäna .\n(src)="49"> Jupaw Japón markar kimsa phajjsitak invittʼitäna .\n(src)="50"> Kullakampi yatiyir mistuñajja , yaqha markan serviñatakiw chʼamañchtʼitäna ” sasa . 1980 maranakanwa Wendy kullakajj Vanuatu islar sarjjäna , ukasti Australia markat 1.770 kilómetro sarañankiwa , Inti jalsu toqena .\n(src)="51"> Wendy kullakajja , jichhajj Vanuatu islan yaqha arur jaqokipañataki utanwa serviski .\n(src)="52"> Jupajj siwa : “ Aka jaya cheqan gruponaka , tamanaka uttʼayasir uñjañajj wali kusiskañawa .\n(src)="53"> Jehová Diosan markaparu aka islan mä jukʼa yanaptʼasin kunjamsa jikjjatasta uk sañatakejja , janiw arus utjkituti ” sasa .\n(src)="54"> Kumiko ( chika taypina )\n(src)="55"> Kumiko kullakajja , precursoratwa Japón markan serviskäna , ukhamaruw compañerapajj Nepal markar sarañ amtäna .\n(src)="56"> Kumiko kullakajj jichhajj 60 maraniwa .\n(src)="57"> Jupajj siwa : “ Compañerajajj sapa kutiw sarañäni sasin sitäna , ukampis janiw nayajj munkayätti .\n(src)="58"> ‘ Kunjamarak yaqha aru yateqästi , janiw yaqha markan yatinoqtkäti ’ sasaw llakisiyäta .\n(src)="59"> Yaqha markar sarañatakejj qollqew munasirakïna .\n(src)="60"> Ukanakat wal lupʼiyäta .\n(src)="61"> Ukampis mä jan waliruw purtʼasta , motompiw accidentasta , ukatsti hospitalaruw apapjjetäna .\n(src)="62"> Ukanwa akham lupʼiyäta : ‘ Akatjamatwa kunar purtʼasiñas utji , usuntasin janiw yaqha markan serviñ puedkiristi .\n(src)="63"> ¿ Janit mä maras yaqha markar serviri sarkirista ?\n(src)="64"> Mä amtar puriñatakejj Jehová Diosaruw yanaptʼa mayiyäta ’ ” sasa .\n(src)="65"> Hospitalat mistusajja , Kumiko kullakajj Nepal markajj kunjamasa uk uñjiriw saräna .\n(src)="66"> Qhepatjja , compañera masipampiw ukar jakir sarjjapjjäna .\n(src)="67"> Kumiko kullakajj 10 mara jilaw Nepal markan serviski , jupajj siwa : “ Llakinakajajj chhaqtjjänwa .\n(src)="68"> Kawkhantï yatiyirinakajj munaski ukan yanaptʼasajja , wali kusisitätwa .\n(src)="69"> Mä familiar Bibliat yatichir sarta ukhajja , vecinonakat mä phesqa jan ukajj sojjtaniw istʼir jutapjjaraki .\n(src)="70"> Wawanakas respetompiw mä tratado mayipjjetu .\n(src)="71"> Jaqenakajj taqe chuymaw istʼapjje , uk uñjasajj wal kusista ” sasa .\n(src)="72"> Parlaniwayktan uka kullakanakajj jan walinakanwa uñjasipjjarakïna .\n(src)="73"> ¿ Kunas jupanakar yanaptʼäna ?\n(src)="75"> Canadá markankir Diane kullakajj 60 jila maraniwa , jupajj siwa : “ Qalltanjja , familiajat jayan jakañajj chʼamakïnwa ” sasa .\n(src)="76"> Kullakajj 20 maraw Costa de Marfil markan misionerat servïna .\n(src)="78"> Galaad Escuelanjja mä yatichirejj Jack Redford jilatänwa .\n(src)="79"> Jupajj sapjjetänwa : ‘ Yaqha markan servisinjja , inas qalltan mayjtʼasisin llakisipjjchïta , yamas jaqenakar wali pisin jakasir uñjasajj inas jukʼampïchini .\n(src)="80"> Ukampis janiw ukak uñjapjjañamäkiti .\n(src)="81"> Jan ukasti jaqenakan ajanupa , nayrapa uñkatapjjam .\n(src)="83"> Uka ewjjtʼarjam lurasajja , walja bendicionanakwa katoqawayta .\n(src)="84"> Diosan Reinopat istʼasajja , kunjamsa jaqenakajj kusisipjjäna ukwa uñjawayta ” sasa .\n(src)="85"> ¿ Kunas Diane kullakarojj yaqha markan yatinoqtañatakejj yanaptʼarakïna ?\n(src)="86"> Kullakajj siwa : “ Bibliat yateqerinakajampejj sumwa apasiyäta , kunjamsa Jehová Diosar serviñ qalltapjjäna uk uñjasas wal kusisiyäta .\n(src)="87"> Yatiykayäta uka cheqajja , utajäkaspas ukhamänwa .\n(src)="88"> Ukanwa Jesusan arsutaparjamajj taykanaksa , awkinaksa , kullakanaksa , jilanaksa jikjjatawayta ” sasa .\n(src)="89"> Anne kullakajj 40 jila maraniwa , jupajj Asia cheqanwa serviski .


Vídeo: Mä Machaq Aru Video En Linea Satak Uka Tuqi Yatiqaña · Global Voices Aymarata\n(es) ukan jaqukipiri\tLaura Mallorquin\nJaqukipäw uñt'ayata/apkatata 31 Achuqa phaxsi 2011 13:20 GMT\nAka blog ullart'apxañäni বাংলা, srpski, Italiano, македонски, Français, polski, Español, Esperanto , English\n21ni uru anata phaxsinx markanakan tayka arun urupawa, ukat aka maratx diversidad lingüística machaq uñstir yanaka. Akanak uñt’kasax mä qawqha uñt’awinak uñt’ayapxama, kunjamati yaqhip jaqinakax yaqhanakamp tayka arup videos en linea ukjamarak pagina web tuqi uñt’ayapxi.\nNo Funciona, por Ciro Durán, CCBY\nNayrïr linguistica uñt’awisax Aymarawa. Aka aruxa, pä waranqa waranqa jaqinakan arsutawa, Bolivia, Perú, ukatx Chile markanakan arsutawa, Bolivia markanx official aru ukjam uñt’atawa. Aymar arsurinakax sapakutis juk’amp p’arxtasirinakapxiw web tuqinxa, jisnawa Jaqi Aru Altu pata Bolivia markata, jupanakan aru jaqukipaw (traducción) chamt’awinakapampix, Global Voices ukanx Aymaran qilqatax utxiwa. Ukjarusti, aka jisk’a Choice Humanitarian Org ukan waraqt’at jamuq tuqiw aymar arsurinakapat mä qawqha arunak yatiqsna:\nYaqha tayka arur chikanchasirix quechua aruwa: 10 waranqa waranqa jila jaqinakaw mayjt’at (dialect) quecha arun arusipxi, Ecuador markat Argentinakama. Perú, ukat Bolivia markampinx oficial aru ukjam uñt’atarakiwa. Jaime Salazar jilax niya jilïr maraniruw quecha arur munañ qalltatayna: jisk’itataw jach’a arutapx amuyirina, ukatx janiw quechuanx walja pankanakax utjirikanti. canal de YouTube tuqiw uñt'ayi qhipïr waraqt'at jamuqax nayax wal munt yatiqaña» uka arwayatichistani.\nJichhax Nabimia markar sarañani mä juk'a Nama aru yatiñataki [en]. Taqi chiqan arsutarakiwa, Khoe arut jutirwa,Thusnelda Dausas ukatx Gabriel Khoeseb yatichirinakaw qhipïr jamuq waraqatanx pusi salla arsu ‘clics': !, /, # y // yatichistu.\nJaylliw tuqi yatiqañax askiwa, janiw wawanakatakikiti. Jutïr t'aqa jaylliwix suajili, uksan jaqinakar aruntasiñ yatichistäni, jilpacha aka Africa tuqinx lingua franca jan ukax lengua común ukhamawa.\nGalés ukax oficial aru ukhamaw Gales markanxa, yaqhip chiqanakanx arsusirakiwa, Inglaterra, Nueva Zelanda, Australia ukhamarak Argentina uksanakana. Qhipïr jamuq waraqatanxa, Ben Low ukax uñacht'ayistaniwa (ukhakamax David masiparuw yatichani) arsuña Llanfairpwllgwyngyllgogerychwyrndrobwllllantysiliogogogoch, Gales uka markan sutipax wali jach'awa.\nQhiparuxa, Día Internacional de la Lengua Materna satak ukax kunawsatas uñsti ukwa yathatañäni. Aka jach'a uñacht'awinxa, yuriwix 1952ni marantanawa, kunawsati Daca jach'a yatiqañ utan yatiqirinakax jiwapk ukapachana, bengalí ukar imañ munasaw qhurut arsisipxatayna,Bangladesh uksan oficial aru ukhamañap mayisa, ( nayra pachan Pakistán uksana ). Bangla uksanx oficial aru ukhamaxiwa, janiw Bangladesh uksanakikiti, jan ukasti Indiampin Sierra Leonampin uka pachaparakiwa. Susan jupax bangla uksan jaqinakar aruntañ yatichañatak utt'ayatawa.\nGlobal Voices Online (GVO) ukax lingüística ukatx plurilingüismo ukanakxat lup'iwiniwa. GVO ukax aru jaqukipirinakamp (traductores), qilqirinakamp editorenakampit utt'ayatawa, taqi jupanakax mä arut jilwa qilqapxi, arsupxi. Walja ullirinakarakiw pä arut arsuripxi, ukatsti khitinakati ingles payïr aru arsuñ yatipk jall ukanakatakix wali ch'amampiw irnaqapxi. Uraqpachan tayka arupan ullart'apxañapataki. Global Voices Lingua ukan may may qilqatanakx ullart'apxasma, ukakipkarakiw jaywawinkamx qilqt'anipxasma.


Diosan utjäwipajj cunatejj aca orakerojj imjjatqui ucanquiwa, jakenacarusti t'ijut'ijunacäcaspas uqhamwa uñjaraqui. Jupasti alajjpachjja mä carpäcaspas uqhamwa janatati, mä guerran nuwasiñ carpäcaspas uqhamwa janatati.\nUca urunacanjja Josué chachajj t'unjaraquïnwa anaquitas sat jakenacaru, Hebrón sat kollunacan jaquirinacaru, Debir, Anab orakenacan jaquirinacaru, take Judá kollun jaquirinaca, Israel kollunacan jaquirinacaru, uqhamarac marcanacaparusa.\n Puripjjänwa Escol sat uma jalscama; ucansti mä uva ali qhuchokapjjäna, ucsti paniniw mä lawar warcuntata apapjjäna. Uqhamaraquiwa granadanaca, higonacsa apthapipjjäna. Uca uma jalsurusti Escol sutimpiw sutichapjjäna, israelitanacan ucawjan achunac qhuchurapjjatap laycu. Ucjjarusti, pusi tunca urunac orake uñakasinjja, cuttjjapjjänwa, Cades sat chekaru, Parán wasararu. Ucanwa Moisesas, Aaronas uqhamarac take israelitanacas jicjjatasipjjäna, ucatsti yatiyapjjänwa cuntejj jupanacajj yatjjatanipcän take ucanaca, uqhamaraquiw uca oraken achunacapsa uñacht'ayapjjäna. Moisesarusti sapjjänwa: —Sarapjjtwa cawquïri orakerutejj qhitapquista ucaru. Chekpachansa uca oraketjja lechempi misq'impejj umjamaw jalasqui, aca achunacaw ucanjja achuraqui, ucampisa ucan jaquir jakenacajj wali ch'amanïpjjewa, marcanacapasa wali jach'anacawa sumawjana sayt'atäpjjaraquiwa. Ucat sipansa uñjanipjjaractwa Anac sat jach'a jaken wawanacapa. Néguev sat chekanjja amalecitanacaw jacapjje; kollu chekanacanjja hititanaca, jebuseonaca, uqhamarac amorreonaca ucanacaraquiw jacapjje, ucatsti kota lacanacana, Jordán jawira thiyanacanjja cananeonacaw jacapjjaraqui —sasa. Ucapachasti Caleb chachajj Moisesan nayräjjapanccäna uca jakenacarojj amuct'ayänwa aqham sasa: —Sarapjjañäni uca orake catuntañataqui, jiwasasti catuntañäniwa. Ucampisa cawquïrinacatejj jupampi chica sarapcatayna ucanacajj aqham sapjjänwa: —¡Janiw uca jakenacampejj nuwascsnati! Jupanacasti jiwasat sipansa juc'ampi ch'amanïpjjewa. Ucatsti israelitanacarojj sapjjänwa, cawquïri oraktejj uñjanipcatayna ucajj jan walïtapa, aqham sasa: —Cawquïri oraktejj uñjiri sarapcta ucajj, ucan jaquir jakenacarojj jiwarayiwa, uqhamaraquiw ucan jakenaca uñjanipcta ucanacajj wali jach'anacäpjjewa. Uqhamaraquiw uñjapjjta wali jach'a tansa jakenaca, Anac chachan wawanacapa, jupanac thiyansti nanacajj t'ijut'ijunacjamaquiw uñjasipjjta, uqhamaracwa jupanacas uñjapjjaraquitu —sasa.\nNayar catuntañatac muyuntir jakenacajj janiw ajjsarayquituti.\n Ucampis nayajj jumanac laycuwa amorreonacaru k'alpuni tucjtjja; cedro kokanacjam jach'anacäquipansa, uqhamarac roble kokanacjam ch'ollkhëquipansa. Ucatsti, nayajj jumanacarojja Egipto marcatwa apsunipjjsma, pusi tunca mararaquiw wasarana irpnakapjjsma jupanacan orakepa jumanacaru churañataqui.\n (Aca orakesti nayrajj emitas sat jakenacan jacäwipänwa, jupanacasti jach'a tansa jakenacänwa, waljanïpjjaraquïnwa anaquitas sat jakenacjama. Ucampis jakenacajj refaitanacaw sapjjänwa, moabitanacajj emitas sasa sutichapcchïn ucasa. Uca Seir orakenjja, nayrapachajj horeos sat jakenacaw jacapjjäna, ucampis Esaú chachan wawanacapaw jupanacarojj tucjäna uca orakenacar utjantasisa, cunjämtï Israel marcajj lurcäna cawquïri oraktï Tatitu Diosajj jupanacaru churcatayna ucanjja uqhama.) ‘Jichhasti sarapjjam uqhamarac maqhatapjjam uca Zered sat jisc'a jawirsa’ sasaw Tatitu Diosajj säna. Ucatsti uqhamaw jiwasajj uca uma jalsu maqhatapjjtan. “Cunapachatï Cades-barnea chekat mistunipctan, ucat Zered sat jisc'a jawir maqhatapctan uca urcamajj quimsa tunca quimsakallkon maraw pasjjäna. Ucañcamasti campamenton guerran nuwasiñatac waquichatäpcän take uca jakenacaw jiwarjjapjjäna, cunjämatï Diosajj juramentompi arsüna uqhamar phokhasa. Tatitu Diosan jach'a ch'amapaw jupanacjjaru puriraquïna takeniru jiwarayasa. “Cunapachatejj guerran nuwasiñatac waquichatäpcän uca jakenacajj jiwarjjapjjän ucqhasti, Tatitu Diosajj nayarojj sitänwa: ‘Jichhürpachaw Moab oraken korpanacap pasäta, ucatsti Ar sat orakeruw sararaquïta. Ucampis, cunapachatï amonita jakenacampi jiquisïta, cawquïritï Lot chachan wawanacapäcaraqui ucqhajj, jan jumanacajj cunsa lurapjjamti ni nuwantapjjamsa, janiraquiwa uca oraketjja cunsa churapcämati, nayaw jupanacar uca orakjja churjjta’ sasa. (Uqhamaraquiw uca orakejj refaitanacan orakepat uñt'atänwa, nayrapachajj refaítas sat jach'a jakenacaw uca chekan jacapjjaraquïna, ucatsti amonitas jakenacajj ucanacarojj zomzomeos sasaw sutichapjjäna. Uca zomzomeo marcasti jach'a marcänwa, jach'a tansa jakenacan cuna, anaquitas sat jakenacjama. Ucampisa Tatituw jupanacarojj t'unjäna, amonitas jakenac toke, ucatsti jupanacaraquiw uca orakenacanjja utjantasipjjäna,\n Cunapachatejj jakenacajj aca orakeru phokhantjjapjjän ucapachajj phuchanacanïpjjänwa, Diosan wawanacapasti uca warminacan jiwaquïpjjatapwa uñjapjjäna. Ucatsti uca warminacwa catuntasipjjäna, ucanacampiw mayachasipjjaraquïna. Uqham uñjasinsti Diosajj sänwa: “Janiw jakerojj wiñayataqui jacaycjjäti, jupasti janchiquiwa. Uqhamasti pataca pä tuncani maranacaquiw jacani” sasa. Cunapachatejj Diosan wawanacapajj jakenacan phuchanacapampi wawanïñataqui mayachasjjapjjän ucqhajj wali jach'a jakenacaw orakenjja uñstäna, uca khepatsa uqhamaraqui, jupanacasti wali ch'amani jakenacänwa nuwasiñataquejja, wali aytata jakenacänwa uca nayra tiemponjja.\n Ucatsti filisteo jakenacampiw nuwasipjjäna Gezer chekana. Uca urunacanjja Husa chekanquir Sibecai chachasti jiwayänwa, uqhamarac jisc'aruw tucuyaraquïna Sipai sat chacharu, jupasti jach'a tansa jakenacan yokapänwa. Filisteonacampi yakha nuwasïwinacampi utjcäna ucanjja, Jair chachan Elhanán yokapasti Lahmi ucaruw jiwayäna, jupasti Gat chekanquir Goliat chachan jilapänwa, jupan lanzapasti wali jach'änwa mä telaran lawapjama. Gat chekanjja yakha nuwasïwiwa utjaraquïna. Ucansti mä jach'a tansa jakew utjäna, pä tunca pusini luc'anani: sapa amparanjja sojjta luc'ananïnwa. Jupasti jach'a tansa jakenacan yokaparaquïnwa. Ucampis jupajj Israel marcataquiw sayt'asïna, ucatsti juparojj Simea chachan Jonatán yokapaw jiwayäna, jupasti Davidan jilapänwa. Aca jach'a tansa jakenacasti Gat chekanquir Refa chachat jutir wawanacapänwa, ucampis jupanacajj Davidampi, uqhamarac jilïrinacapampi atipjataw uñjasipjjäna.\n Filisteo jakenacasti wasitatwa israelitanacampi nuwasiñaru mantapjjaraquïna. Ucatsti Davidampi jilïrinacapampejj mistuwayapjjaraquïnwa filisteonacampi nuwasiñataqui. Davidasti wal karjtaraquïna, ucatsti mä jach'a jakew juparojj jiwayañ munaraquïna, uca jach'a jaken sutipasti Isbi-benob sataraquïnwa. Lanzapasti quimsa tunca jila kilonacaw pesaraquïna, cinturaparusti mä machak espadampi warccatataraquïnwa. Ucampisa Abisai, sata Sarvia jaken yokapasti Davidar yanapt'iriw sararaquïna, jupaw uca jach'a filisteo jakerojj nuwantasin jiwayaraquïna. Uqhamasti uca khepatjja israelita jakenacajj Davidarojj arsuyapjjaraquïnwa, jan mayampisa jupanac chica guerraru nuwasiri sarañapataqui, uqhamat Israelan khanapajj jan jiwt'añapataqui. Uca khepatsti Gob sisqui uca chekanjja yakha nuwasiñajj utjaquiraquïnwa, filisteo jakenacampi. Uca nuwasïwinsti, Sibecai sat husatita jakejj Saf sat jakeruw jiwt'ayaraquïna, uca Saf sat jakesti jach'a jakenacan yokaparaquïnwa. Yakha nuwasiñaw utjaraquïna filisteonac contra, pachpa Gob sisqui uca chekanraquiqui, uca nuwasïwinsti Elhanán sat Jair jaken yokapasti, cawquïritï Belén marcan jacasiricän ucasti Gat chekanquiri Goliat sat jakeruw jiwt'ayaraquïna, uca jakesti mä jach'a lanza ayt'atänwa, uca lanzan catuñapasti jach'apunïnwa, mä sawuña telaran lawapjama. Gat sisqui uca chekansti, yakha nuwasïwiw utjaraquïna. Uca chekansti mä jach'a jakew utjäna pä tunca pusini luc'anani, sojjta luc'ana sapa amparana, uqhamaraqui sojjta luc'ana sapa cayuna. Uca jakesti uca jach'a jakenacan yokaparaquïnwa. Ucampis jupajj israelitanacarojj wali nuwjañ munäna, ucatwa Simea jaken yokapa, Jonatanajj juparu jiwayaraquïna, cawquïritejj Davidan jilapäcaraquïna uca. Uca pusi jach'a jakenacasti Gat sisqui uca chekan utjiri Rifa sat jaken wawanacapänwa, ucampisa jupanacajj Davidan, uqhamarac jilïrinacapan amparaparuw jalt'apjjäna.


“Janiw cawquïri israelit chachasa, warmisa yakha diosanacan jan wali k'añu sarnakäwinacap lurapjjätati.\n “Janiraqui jake masima contrajj ch'amampiqui sayt'asimti, janiraqui cunatejj jupancqui ucsa aparamti. Irnakerina pagopsti janiraqui khepürcama apjjäsimti. “Okara jakerusti jan maldicimti. Juyqhun sarnakañaparusti janipuni cuna casta jan walt'añanacsa liwisiñapataquejj uscumti. Tatitu Diosamaru ajjsartam. Nayätwa Tatitojja. “Cunapachatejj mä queja t'akjäta ucapachasti jan ñankhanacjja luramti; janiraqui pisi ch'amanirusa arjjatamti ni munañanina nayrakataparusa alt'asimti. Cunapachatejj mä queja uñjcäta ucapachasti cunatejj chekapäqui ucaru jaysasa luram. “Jakenac taypinsti janipuni arunac apnakasa sarnakamti. “Janiraqui jake jiwayañanacansa chicachasimti. Nayätwa Tatitu Diosamajja. “Jan chuymamarojj jilamar uñisiñanacjja imjjäsimti. Cunapachatejj jake masimaru tokenokañajj waquischi ucapachasti tokenokam, janiraqui jupampi chica jucharu purimti. “Jake masimarusti janipuni cuna luratasa phoksusiraquimti, janiraqui jupa tokesa colerasiñamjja chuymamaru imjjäsimti. Jake masimarusti juma quipcarjama munaraquim. Nayätwa juman Tatitumajja.\n Tatiturojj c'ari pesanacajj ajjtasiyiwa, ucampis phokhat pesanacajj juparojj cusisiyiwa. Jach'a jach'a tucuñajja jan walt'añanacwa apani; yatiñ cancañasti llamp'u chuymaninacamp chicawa. Cheka sarnaker jakenacarojj cheka cancañapawa irpi; c'ari sarnaker jakenacarusti c'ari cancañapawa tucji.\nC'ari jakëñata, jan yatiñan jakëñata sipansa, juc'ampi asquiwa pobrëscañajja, cheka cancañana sarnakascañajja.\nUñisirimatejj mank'at awtjayaschi ucajja, mank'añ churam; umat pharjayaschi ucajja, umsa churaraquim;\nUcatwa Diosajj jupanacarojj sinti p'enkascañ juchanacaru apanucu, warminacapasa cunatejj jupanacataquejj waquisqui ucanacsa maysaruw mayjt'ayapjje warminacpura sarnakasa.\n “Cunjämtï jumanacajj jakenacampi uñjatäñ munapctas uqhamarac jumanacajj jupanacar uñjapjjam, Leyimpin, profetanacan kellkatanacapampin uqham yatichi. “C'ullc'u puncu toke mantapjjam. Chhakhañaru irpiri thaquisti anchowa, puncupasti wali anchoraquiwa; waljaniraquiwa uca toke mantasipqui. Jacañaru irpiri thaquisti wali c'ullc'uwa, puncupas uca quicpa c'ullc'uraquiwa, juc'aniquiraquiw ucarojj mantapjje. “Amuyasipjjam qhitinacatejj: ‘Diosatwa parlta’ sasa c'arisisa sarnakapqui ucanacatjja. Jupanacasti ovejanacar uñtataw jumanacan ucarojj jutapjje, ucampis chuymapanjja ñankha lunthat kamakenacawa. Jumanacajj luräwinacap tokew uñt'apjjasma, yatipjjtawa janiw ina ch'aphinacatjja uvajj apthapisquiti, ni higos alek ch'aphirar kokatjja apthapiscaraquispati. Take suma kokajja suma achunacwa achu, jan suma kokanacasti uca quicpa jan wali achunacaracwa achuraqui. Suma kokasti janiw jan wali achunacjja achcaspati, janiraquiw jan wali kokas suma achunacjja achcaraquispati. Take jan wali achuri kokajja phat'anucutäñapawa, ucatsti ninar phichhantatäñaparaquiwa. Uqhamasti jumanacajj luräwinacap tokew uñt'apjjäta. “Janiw qhitinacatejj: ‘Tatay, Tatay’ sisquitus ucanacajj takeni alajjpach marcarojj mantcaniti, jan ucasti qhitinacatejj Awquejjan munañapa lurqui ucanacaquiw mantani.\n Aca machak camachwa churapjjsma: Maynit maynicama munasipjjam. Cunjämtejj nayajj munasipjjsma, uqhama jumanacajj maynit maynicam munasipjjañamaraquiwa. Jumanacatejj maynit maynicama munasipjjätajja, takeniw amuyapjjani nayan discipulonacajjäpjjatama —sasa.\n Sodoma cullacamana, jisc'a marcanacapan juchanacapasa acawa: Jupanacajja, mank'añapas phokt'atïpanjja, take cunan phokt'ata jacäwinacapatsti wali jach'a jach'aw tucupjjänjja, ucampisa jupanacajj janipuniw cunapachasa pobrenacarojja, qhitinacatejj pist'ata sarnakapjje ucanacarus qhuyapt'ayapcänti. Jupanacajj wali jach'a jach'aw tucupjjänjja, ucatsti cunanactejj nayajj uñiscta ucanacwa lurapjjaraquïnjja; ucatpï jupanacarojj tucjtjja cunjämtï jumajj uñjcta uqhama.\n Cusisiñaniwa qhititejj yant'anacjja llamp'u chuymampi catokqui ucanacajja. Uca yant'ar atipjas misturinacasti churäwi catokapjjani mä coronar uñtata, uca churäwisti cuntejj Diosajj jupar munirinacaru jacañ churaña arscänjja ucawa. Cunapachatejj maynejj cuna jan wal lurañataquis yant'ata uñjaschi ucajja, janiw amuyañapäquiti Diosas yant'caspa uqhamjja. Diosasti janiw cuna jan walimpis yant'quiti, ni qhitirus yant'ar puriycaraquiti. Ucampis cunapachatejj maynejj uca jan wali amtatanacapampi atipjayasisquejja, ucqhaw tentacionarojj purejja. Uca jan wali amtäwinacatwa juchajj sarti, ucatsti cunapachatejj uca juchajj jach'äjje ucqhajja, jiwañaquiw purinjjaraqui.\n Ucjjarusti ley yatichiri mä jakew Jesusar jac'achasiraquïna. Jupasti isch'uquitaynawa Jesusan saduceonacampi parlatapjja. Take uca jisct'anacar sum arusjjatatap yatisinsti, juparojj jisct'araquïnwa: —Camachinacatjja ¿cawquïris jach'a camachejja? —sasa. Jesusasti juparojj sänwa: —Take camachinacat jach'äqui ucajj aqhamawa: ‘Ist'am Israel, jiwasan Dios Tatitusajj jupa sapaquiw Diosajja. Dios Tatitumaruw munäta take chuymamampi, take almamampi, take amuyumampi, take ch'amamampiraqui’. Ucaw jach'a camachejja. Ucjjarüqui uca camachisti ucar uñtataraquiwa, ucasti aqhamawa: ‘Jake masimaruw munäta, jumar munasctas uqhama’. Ucanacat sipanjja janiw cawquïr camachis juc'amp jach'äquiti —sasa.\n Ucampis cawqha marcantejj jan catokapcätam ucanjja, callenacar mistunisinjja sapjjam: ‘Marcaman lak'apajj cayur maqhatapquitu ucjja jumanac toke uñacht'ayañataquiw thalarasipjjta. Ucampis ac yatipjjam, Diosan reinopaw jumanacar jac'achasini’ sasa. Sapjjsmawa, taripäwi urun mutuña catokañapajj aca marcanjja Sodoma marcanquir jakenacat sipansa juc'amp jach'äniwa. “¡Ay, cunaquïcani, Corazín marca! ¡Ay, cunaquïcaraquini jumataquejj, Betsaida marca! Tiro Sidón marcanacana, cuna milagronacatejj jumanac taypin lurasqui ucajj lurasisapänjja, cawquipachaw jupanacajj Diosarojj juchanacapat arrepientisisa cutiquipstapjjasapäna, uqhamarac luto isimp ist'ata, khellampis williquipasipjjaraquisapäna llaquisiñata. Ucampis jumanacajj taripäwi urunjja juc'amp mutuña catokapjjäta Tiro, Sidón marcanacat sipansa. Jumasti, Capernaum marca, ¿amuyastati alajjpachcam aptatäña? ¡Mic'aya mankhacama jakontataw uñjasïta! “¡Qhititejj jumanacar ist'qui ucajj nayaruw ist'itu; qhititejj jumanacar jan ist'apctam ucasti nayaruw jan ist'quituti; nayaru jan ist'irïqui ucasti qhitanquitu ucaruw jan ist'quiti!.” Pakallk tuncanejj wali cusisitaw cuttanjjapjjäna: —¡Tata, ñankha ajayunacamppachaw sutimanjj jaysapjjetu! —sasa. Jesusasti jupanacarojj sänwa: —Jïsa, nayajj uñjaractwa alajjpachata mä llijullijur uñtata Supayar jalaktanirjja. Nayaw jumanacarojj ch'amjj churapjjsma catarinacjjaru, uqhamarac alacrananacjjaru tacjjatapjjañamataqui, uqhamarac uñisirin take ch'amaparu atipt'apjjañamataqui, janiraquiw cunas camachapcätamti. Ucampis jan cusisipjjamti ñankha ajayunacan jumanacar jaysapjjatam laycojja, jan ucasti cusisipjjam sutinacamajj alajjpachan kellkatätapata —sasa. Ucapachaw Jesusajj cusisiñampi phokt'ata Kollan Ajayu toke, aqham säna: “Yupaychsmaw Awquiy, alajjpachansa uqhamarac acapachansa Tatitupa. Jumajj acanacjj wali yatiñaninacatsa uqhamaraqui amuyt'aninacampitsa imanttawa, ucatsti juc'a yatiñan jakenacaruw uñacht'aytajja. Jïsa, Awquejja, uqhamwa jumajj muntajja. “Awquejjajj take cunwa nayarojj catuyjjetu. Janiw qhitisa yatquiti Yokan qhitïtapsa, jan ucasti Awquiquiw yati, uqhamarac qhitinacarutï Yokajj uñt'ayañ munqui ucanacaraqui.” Ucatwa discipulonacaparu uñti, ucatsti jupanac saparuquiraquiw saraqui: —Cusisiñanïpjjewa jumanacajj uñjapcta uc uñjirinacajja. Sapjjsmawa, walja profetanacampi uqhamarac reyinacampiw acanac uñjapctas uc uñjañjja munapjjäna, ucampis janiw uñjapcänti; uqhamarac cuntï jumanacajj ist'apctas ucsa ist'añ munapjjäna, ucampis janiw ist'apcaraquïnti —sasa. Ucapachaw mä ley yatichirejj sartasin Jesusamp parlir saräna yant'añataqui, ucat jisct'araquïna: —Yatichiri, ¿cuna lurañajjas waquisi wiñay jacañ catokañajjataquejja? —sasa. Jesusasti saraquïnwa: —¿Cunas leyenjj kellkata? ¿Cunjäms leeta? —sasa. Ley yatichiristi sänwa: —‘Tatit Diosamaru munam take chuymamampi, take almamampi, take ch'amamampi, take amuyumampi; jake masimarusti juma quicparjamaraqui munam’ —sasa. Ucjjaruw Jesusajj saraqui: —Walic sistajja, actï lurätajja jacätawa —sasa.\n Take acanac arsutatjja Jesusajj Galileatjja Judearuw sarjjäna, cawquïritejj Jordán jawirat inti jalsu tokencquis ucsaru. Walja jakenacaraquiw juparojj arcäna, ucansti usutanacarojj c'umaraptayänwa. Ucanjja mä kawkha fariseonacaraquiw Jesusaru jac'achasipjjäna jupar jan walt'ayañataqui, ucat jisct'apjjäna: —¿Waliquiti mä jakejj warmipampi jaljtañapajj cunïpansa? —sasa. Jupasti ucjjarojj saraquïnwa: —¿Janit jumanacajj Diosan arunacapana leet'apcta, qhititejj kalltan lurcäna ucajj chacha warmi lurqui ucjja? Saraquïnwa: ‘Ucatwa chachajj awquiparu taycaparu jaytanucusin warmipampi mayachasjjani, panipasti mayaquëjjaraquiniwa.’ Uqhamasti janiw paninïcjjapjjeti jan ucasti mayaquëjjapjjewa. Uqhamajj jakejj janiw jaljtaycaspati cuntejj Diosajj mayachquis ucjja. Ucatsti jisct'asipcaquïnwa: —¿Cunataraqui Moisesasti warmiru jaljtañ papel loktasin jaytanucuñ yatichänsti? Jesusasti saraquïnwa: —Jumanacan wali kala chuymanïtam laycuwa Moisesajj warmimp jaljtañjja jaytawayapjjtamjja, ucampis kalltanjja janiw uqhamäcänti. Nayasti sapjjsmawa, qhititejj warmiparu jan wachoka juch lurquipana apanucojja, ucat yakhampi casarasiraquejja, uca jakejj wachoka juchwa luri. [Uca pachparaquiw jaljtat warmimpi casarasirejja wachoka jucha luraraqui.] Discipulonacapasti ucapachajj sapjjänwa: —Uqhamajj mä jaketejj warmipampi uqham utjañapächi ucajja, janiw waquisquiti casarasiñajja —sasa. Jesusajj saraquïnwa: —Janiw takenis suma amuyt'apcaspati, jan ucasti take qhitinacarutejj Diosajj amuyt'a churqui ucanacaquiwa. Cunayman amuyunacaraquiw utji jaken jan casarasiñapataquejja. Yakhepanacajja jan casarasiñataquiw naci, mayninacasti jake masipan uqham jan casarasquiri tucuyataraquiwa, mayninacasti Diosan reinop laycuw jan casarasipcaraquiti. Qhititejj uqham tucurjamächi ucajj uqham tucpan —sasa. Mä kawkha wawanacaracwa Jesusan ucaru irpanipjjäna, jupanacjjaru Jesusajj amparapampi lokjjatañapataqui ucat orañapataquiraqui. Ucampis discipulonacapajj uqham uñjasinjja tokenokapjjänwa uca wawa irpanirinacarojja. Jesusasti saraquïnwa: “Wawanacajj nayan ucar jutasipcpan, janirac jarc'apjjamti, Diosan reinopasti jupanacjamataquiwa” sasa. Jesusasti amparapampi uqham wawanacaru lokjjatasinwa yakha tokeru sarawayjjäna. Ucapachajj mä waynaraquiw Jesusan ucaru jutäna, ucatsti jisct'araquïnwa: —Suma Yatichiri, ¿cuna asquinac lurañajjas waquisi nayan wiñay jacañanïñataquejja? —sasa. Jesusasti sänwa: —¿Cunatsa ‘asquinacjjat’ jisct'ista? Mayaquiw asquejja utji, ucasti Diosawa. Ucampis wiñay jacañarutejj mantañ munstajja, camachinac phokham. Waynasti saraquïnwa: —¿Cawquïrinacsa? —sasa. Jesusasti ucjjarojj sänwa: —‘Jan jiwayamti, jan wachoka jucha luramti, jan lunthatamti, janirac qhitirus c'arintamti, awquimaru taycamaru jach'añcham, uqhamarac jake masimarusti juma quipcarjam munaraquim’ —sasa. Waynasti ucjjarojj saraquïnwa: —Take acanacjja wawatpachwa phokhascta. ¿Cunas juc'ampi lurañajjajj waquisi? —sasa. Jesusasti sänwa: —Jumatejj wali sumäñ munstajja, saram, ucatsti take cunatejj utjtam ucanac aljaranim, pobrenacar churaraquim, ucatwa alajjpach marcan wali suma yänacanïyäta, ucatsti nayar arquita —sasa. Waynasti uca arunac ist'asinjja wali llact'ataw sarjjäna wali kamirïtap laycu. Jesusasti discipulonacaparojj saraquïnwa: —Khanacwa sapjjsma, wali ch'amawa mä kamir jaken Diosan reinopar mantañapajja. Sapjjaracsmawa, juc'amp jasaquiwa mä camellon aguja nayra toke passuñapajja, mä kamir jaken Diosan reinopar mantañapat sipana. Discipulonacapasti take acanac ist'asinjja wal muspharasipjjäna, jupanacpuras jisct'asipjjaraquïnwa: —¿Qhitipunirac uqhamast khespitäspasti? —sasa. Jesusasti jupanacar uñtasinjja sänwa: —Jakenacataquejj take acanac lurañajj wali ch'amawa, ucampis Diosataquejj janiw ch'amäquiti —sasa. Pedrosti ucjjarojj sänwa: —Tata, nanacajj take cunanacatejj utjapquitän ucanacjja apanucunipjjtwa, ucatsti jumaruw arcapjjsma. ¿Cunarac nanacataquisti utjani? —sasa. Jesusasti juparojj sänwa: —Khanacwa sapjjsma, cunapachatejj take cunas wasitat machak lurascan ucqhajja, cunapachatejj Jaken Yokapajj konuñapjjar kont'ascan ucqhajja, jumanacan nayaru arcatam laycojja tunca payan konuñaruraquiw kont'asipjjäta ucat tunca payani Israel tribüquis ucar taripañataqui. Uqhamaraqui take qhitinacatejj jaytanucuni utanacapa, jilanacapa, cullacanacapa, taycapa, awquipa, wawapa uqhamarac orakepsa naya laycu ucanacajja, patac cuti ucqhampwa catokapjjani, uqhamaraqui wiñay jacañampi. Ucampisa qhitinacatejj jichhürun nayrancqui ucanacatjja waljaniw khepancapjjani, khepanquirinacatsti waljaniraquiw nayrancjjapjjani.\n Cunapachatejj uca pä angelanacajj Sodoma marcaru puripcän ucapachajj niya ch'amacthapjjänwa, Lot chachasti marcar mantañ puncun kont'atäscänwa, cawqhantejj jakenacajj tantachasipjjerïna ucqhana. Uca pani angelar uñjasasti catokañataquiw sayt'asi, ucatsti orakcamaw alt'asi, saraquïnwa: —Tatanaca, achict'asipjjsmawa, jichhärmajj naya jumanacan sirviriman utapanay korpacht'asipjjamjja. Ucanwa cayunacam jarekt'asipjjäta, ucatsti arumanthiw wali alwat sarjjapjjäta —sasa. Ucampis jupanacajj sapjjänwa: —Yuspagarapjjsmawa, ucampis janiw utamar korpachasipquiristti jan ucasti callequi ict'apjjä —sasa. Ucampisa Lot chachajj sascaquïnwa utapan korpachasipjjañapataqui, ucatsti jupanacajj jupampi chicaraquiw utapar sarjjapjjäna. Cunapachatejj puripjjän ucapachasti, Lot chachajj mä suma mank'a waquicht'ayaraquïna, jan levaduran t'ant'anaca, visitanacasti mank'apjjaraquïnwa. Ucampisa janïr iquintapquipansti, Sodoma marcanquir take jakenacaw Lot chachan utaparojj muyuntapjjäna, chuymani jakenaca, wayna jakenaca, ucatsti Lot chacharuw arnakapjjäna: —¿Cawquinquis jichhärma utamar purinqui uca jakenacajja? ¡Irpsunim! ¡Jupanacampiw iquintañ munapjjta! —sasa. Lot chachasti jupanacampi parliriw mistuni, puncsti wali suma jist'antaraqui, ucatsti saraquïnwa: —Munat jilatanaca, achict'asipjjsmawa, janiquiy uca jan walinac lurapjjamti. Nayan pä phuchajjaw utjasqui, jupanacasti janïraw chacha uñt'apquiti; irpsunïwa jumanacajj cuntejj munapcta uca jupanacampi lurapjjañamataqui, ucampis jan cuna ñankhanacsa lurapjjamti aca chachanacarojja, jupanacajj nayan visitanacajjawa —sasa. Ucampis jupanacajj sasipcaquïnwa: —¡Sartam ucqhata! Jumajj yakha marcat jutir jakëtawa, ¿jumat nanacar apnakapjjetäta? Jichhasti jumarojj uca jakenacat sipansa juc'ampi jan walinacwa lurapjjämajja —sasa. Ucatsti Lot chacharojj nuwjañwa kalltapjjäna, ucatsti puncu t'unsuñataquiw maqhatapjjäna, ucampisa Lot chachan visitanacapajj juparojj waythapisinwa uta mankhar wayuntjjapjjäna; ucatsti puncjja jist'antjjapjjänwa, ankanquir jakenacarusti juyqhuptayapjjaraquïnwa. Takeni chuymani jakenacatpacha waynanaccama, uqhamaw juyqhu uñjasipjjäna puncu taccäwisa karirapjjaraquïnwa. Visitanacasti Lot chacharojj sapjjaraquïnwa: —¿Yakha familianacamajj aca marcan utjtamti? Yokanacamampi, phuchanacamampi, tollkanacamampi, uqhamarac take cunatejj utjctam aca marcan ucanac irpjjarusjjam, ucatsti acat jayar sarjjapjjam, aca marcsti t'unjapjjäwa. Sintipunëjjewa Tatitu contra jucha luratanacapajja, ucatwa aca marcar t'unjañataqui qhitanipjjetu —sasa. Lot chachasti tollkanacapan ucaruw saräna, ucanacasti phuchanacapampi casarasiñataqui parlatäpjjänwa, ucatsti jupanacarojj saraquïnwa: —¡Sartasipjjam, ucatsti aca marcat jayar sarjjapjjam, Tatitu Diosaw aca marcjja t'unjani! —sasa. Ucampisa tollkanacapajj janiw Lot chachan aruparojj yäkapcänti, khanjtanjjepansti, angelanacajj Lot chacharojj sapjjänwa: —¡Janc'aqui sartasim! Jichhasti sarjjam aca marcata, warmimaru, pä phuchanacamampiru irpjjarusiwayjjam, janitejj jiwañ muncsta ucapachajja, nanacasti aca marcjja t'unjapjjäwa —sasa. Lot chachasti janiw janc'achascänti, ucatwa angelanacajj amparat waythapipjje, Tatitun jupat qhuyapayasitap laycu. Uqhamaraquiw warmiparusa, pä phuchaparusa waysuwayapjjäna, ucatsti marca ankäjjaruw irpanucjjapjjäna jan jiwapjjañapataqui. Cunapachatejj marca ankäjjancjjapjjän ucqhasti, mä angelaw saraquïna: —¡Jaltjjam, khespiñamataqui! Janipun kheparojj uñtanipjjamti, janirac sayt'apjjamsa aca vallenjja. Kollu tokenacar jaltjjapjjam khespiña munsta ucapachajja —sasa. Ucampis Lot chachajj sänwa: —¡Janiw tatanaca, achict'asipjjsmawa! Jumanacajj sinti jach'a asquinacwa lurapjjestajja, nayataquisti sinti suma jakenacäpjjtawa, khespiyapjjaraquistawa jacañajjsa, ucampis janiw nayajj kollu tokenacar sarquiristti, t'unjäwisti thaquinjja catjaraquitaspawa, ucatsti nayajj jiwaraquiristwa. ¡Uñtapjjam, qhayan mä jisc'a marca uñjta! Jac'anquiwa, ucaruw jaltjjapjjaraquiristjja. ¡Ucar jaltjjapjjam sapjjeta, jacañajj khespiyasiñajjataqui! ¿Chekpachansa jisc'aquejjay uca marcajja? —sasa. Ucatsti uca angelanacat maynïrejj sänwa: —Ist'smawa, ucatsti mayitamarojj jaysaraquïwa. Cuna marcattejj parlquista ucsti janiw t'unjcaraquïti, ucampisa ¡saram! uca marcar jaltjjam, janiraquiw cunsa lurcäti uca marcar puriñamcamajja —sasa. Ucatwa uca marcajj Zoar sasa sutichatajja. Cunapachatejj khanjtanjjäna, uqhamarac Lot chachas Zoar marcar purjjaraquïna ucqhajja, Tatitusti ninampi, azufrempwa Sodoma, uqhamarac Gomorra marcanacjjarojj puriyanïna, ucatsti take qhitinacatejj uca marcanacan jacapcäna ucanacampwa t'unjäna, uqhamarac take cunatejj uca vallen jilcäna ucanacsa k'alwa t'unjäna. Ucampisa Lot chachan warmipajja khepatwa jutascäna, ucatsti jupajj khepa uñtäna, ucatsti uca pachparuw jayu kala tucjjaraquïna. Khepärmanthi alwasti, Abrahamajj cawqhantejj Tatitumpi parlcatayna ucqharuw saräna, Sodoma, uqhamarac Gomorra marcanacwa uñtäna, uqhamarac take uca valle tokenaca, ucatsti uñjaraquïnwa ucsatjja mä jek'e maqhatasquiri, mä hornotjama. Uqhamwa Diosajj uca valle tokenquir marcanac t'unjäna, cawqhantejj Lot chachajj jaccän uca marcanaca, ucampis Abrahamat amtasïnwa, ucatwa Lot chacharojj uca chekatjja irpsuwayjjaraquïnjja. Uca khepatsti Lot chachajj Zoar marcan kheparañjja ajjsarayasjjänwa, ucatsti pä phuchapa irpjjarusiwayasinjja kollu tokenacaruw sarjjäna, ucanwa quimsanpacha mä putun jacapjjäna. Mä urusti jilïri phuchajj sullca phucharojj sänwa: —Awquisajj chuymanëjjewa, take acsa tokenacansti janiraquiw mä chachas utjquiti jiwasan casarasiñasataquejja, cunjämatejj waquisqui uqhama. Uqhamajj umjayañäni, ucatsti jupampiw iquintañäni, uqhamat jupatac wawanïñasataqui —sasa. Uca arumpachaw awquiparojj vino churapjjäna, ucatsti jilïri phuchajj jupampiw iquintäna, ucampis awquipajj janiw amuyascänti cunapacha iquintatapsa ni cunapacha sartjjatapsa. Khepa urusti, jilïri phuchajj sullca phucharojj saraquïnwa: —Masayp'ojj nayajj awquisampiw iquintta, uqhamajj jichharmajj umjayaraquiquiñäni ucatsti jupampiw jumajj iquintaraquïta, uqhamat panpachaniw jupatac wawanïñäni —sasa. Uca arumpachaw awquiparojj wasitat vino churapjjäna, sullca phuchasti awquipampiw iquintaraquïna, ucampisa Lot chachajj janiraquiquiw amuycänti cunapacha phuchapan iquintatapsa, uqhamarac sartjjatapsa. Uqhamaw Loten phuchanacapajj awquipataqui usur jakeptapjjäna. Jilïri phuchasti mä yokall wawa wawachasi, ucarusti Moab sasaw suticharaquïna, ucasti jichhajj moabitanacan awquipäjjewa. Sullca phuchasti mä yokall wawa wawachasiraquïna, ucatsti Ben-amí sasaw suticharaquïna, ucasti jichhajj amonitanacan awquipäjjewa.


Tifón Vongfong ukax pä jiwat ukhamarak paqalltunk usuchjat Japon markan jaytawatana. · Global Voices Aymarata\n(es) ukan jaqukipiri\tSelene Fernández\nJaqukipäw uñt'ayata/apkatata 24 Taypi sata phaxsi 2014 2:49 GMT\nAka blog ullart'apxañäni Español, Français, বাংলা, Malagasy, English\nTifón Vongfong (alias Tifón 19) Japón mark añacht’ayawayi, ukhamat pä jiwat ukatx paqallq tunk usuchjat jaytawarakina.\nNatraqat pachakipan aka tunka pusin uru saraqkipan sata qallta phaxsita, wali jach’a tifón, akax sinti jach’a thaya ukham aka maranx uñt’atarakiwa. uraqpach Kyushu ukanx unxtayawayi, Japon markanx wali uñt’at istax kupituqiruw jikxatasi.&nbsap;\nWalja markanakawa, maynix Saiki ukax Oita en Kyushu ukhan jikxatasi, waljaniw aka jan walt’awinx jikxatasipxanxa kunalaykutix jawiranakw ukhamarakiw alcantarillas umax wal phuqaraninxa.


Miqueas 7 - Holy Bible [Aymara Bible 1997] - (Miq 7)\n“¡Ay cunaquïcan! nayataquejja cosech apthapitat jilt'anaca thakasirjamätwa, janiraquiw cunsa jicjjatcti, ni uva ni higo, uva achunaca mank'añ munasina.\nAca orakensti janiraquiw mayni jakes utjcjjeti cheka sarirejja ni Diosatacjamasa; takenis nuwasiñampi lurañ horasacwa suyt'asipqui; maynit maynicamaraquiw aynacht'ayasisipqui.\nÑankhanac lurañataquisti sintïpjjapuniwa; marca apnakerinacan yanapirinacapasti kollkecwa munasipqui, juesanacasti kollkjja chilltayasipjjaquiwa, munañaninacasti cuntejj munapqui ucrac lurapjje, ucatsti marcarojj jan waliruraquiw irpapjjaraqui.\nJupanacat walïqui ucasti mä ch'aphir uñtatawa; wali cheka lurirïqui ucasti yakha ch'aphir uñtataraquiwa. Ucampis jutasquiwa jacthapitanac mayiñ urojja, cuntejj uñjirejj yatiycäyätam uca urojja. Ucapachawa jupanac taypinjja mayjt'asiñajj utjani.\nJake masiman aruparojj jan jaysamti, janiraqui jake masimarus iyawsamti; warmimampi parlatamatsa suma amuyasim.\nWawanacasti awquinacaparojj jisc'achapjjewa, imill wawanacasa taycap contraraquiw sayt'asipjje, yojjch'anacasti taycch'inacap contraraquiw sayt'asipjje, sapa maynin uñisirinacapasti pachpa familianacapaquiraquiwa.\nUcampis nayajj Tatituruquiw suyt'ä, khespiyiri Diosajjaruquiw take confiansajja uscusiraquï, jupasti nayarojj ist'itaniwa uca laycu.\nTatit contraw juchjja lurta, ucatracwa jichhajj colerasiñapsa amuqui muturaquëjja; uccañcamasti, jupaw nayarojj uñjaraquitani, chekaparuw uñjaraquitani. Tatitojj khanaparuw irpitani, atipjañapsti uñjayaraquitaniwa.\nUñisirejjas ucjja uñjaraquiniwa, ucasti p'enkachjataraquïniwa. Jupasti nayarojj saraquitänwa: ‘¿Cawquincaraqui Tatit Diosamasti?’ sasa, ucampis jichhajj juparojj callenquir ñek'er uñtata taquichasita uñjañajja nayataquejj sumäniwa.\n“Jerusalén marca, perkanacam wasitat sayt'ayañ urojj niyaw purinjjani, korpanacamas jithitatayataraquïniwa.\nJuman ucaru take toket jutapcani uca urusti niya purinjjaraquiwa; Asiriatpacha Egiptcama, Nilo jawiratpacha, Eufrates jawircama, jach'a kotat jach'a kotacama; kollut kollucamaraqui.\nAca orakejj ch'usa wasararu tucuyatäniwa, jakenac laycu, jan walinac lurapjjatap laycu.\n“¡Tatitu, marcamarojj uñjamaya, juman ovejanacamaru, jupanacasti sapaquiw ch'umi mankhancasipqui, suma orakenacana! Anaquimaya nayrapachanacanjama, Basán, uqhamaraqui Galaad uca chekanquir pastonacaru.\nEgiptot apsuncta uca urojj cuna muspharcañanactejj uñacht'aycta uca pachpa muspharcañanacay uñacht'ayaraquim.\n¡Yakha marcanacajj uñjapjjaracpan, ucatsti wali p'enkasipjjaracpan, munañanïpcchi ucasa! ¡Okara, amuturaqui tucjjapjjpan!\n¡Catarinacjamaraqui lak'a jallk'apjjpan, uqhamaraqui yakha casta animalanacjama! ¡Tapanacapatsti qhathatt'asisa mistunipjjpan, ajjsart'asisaraqui juman ucarus jutapjjpan, nanacan Dios Tatitojja!\n“Janiw yakha Diosajj jumjam utjquiti, jumasti pampachtawa ñankha luratanacapjja, juma contra sayt'asitanacapsa armaractawa, qhitinacatï marcamatjja jilt'apqui uca juc'aniru. Jumaw munasiñamjja uñacht'ayapjjesta, colerasiñamsti janiraquiw wiñayatac catjjäsctati.\nNanacatsti wasitatay qhuyapt'ayasipjjeta, ñankha luratanacajjsti jach'a kotar jakontjjam.\n¡Tata munasiñamampi, cheka cancañamampjja janiquiy armasimti, Abraham, Jacob uca nayra awquinacajjaru arscäyätas ucanacjja!”


¿Irán markax niyat “aski kust’at internet ” ukanixani? · Global Voices Aymarata\n¿Irán markax niyat “aski kust'at internet ” ukanixani?\tJaqukipäw uñt'ayata/apkatata 30 chinuqa phaxsi 2012 8:16 GMT\nAk uñt'ayama: Irani markax yatiyäwinak aka internet tuqin uñstayañx atipt’ayaschispaya, ukhamarakiw yaqha machaq yänakamp yant’asipki, jisnawa: k’achhak sarantañapa, ukhamaraki yaqha internet nacional uñstañapkama. Parlamintu Irani ukan irnaqirinakapax ukhamarakiw wal ch’axwapxatana. Jilïr Iraníes irnaqirinakax aka internet tuqirux mä wila wartawis utjkaspa ukham uñjapxi, ukhamarakiw redes sociales ukanakarus uñjapxi. Walja maranakaw jupanakpach sapxi [en] walja patak sitios web ukan filtratapa ukhamaraki blogs ukanakan turkakipawinaksa. Jichax walja bloggers\nJichha phaxsinakansti, iraníes bloggers ukanakax wal sartasipjatäna, yatiyawinak “internet limpia” utjk ukatuq lurañataki. Ukhamarakiw aka blogger Unirani ukham sutin jaqix aka amtäwix Republica Islámica ukanx mä t’isktäwiw nayrar sartañataki sasin arst'atayna. Yaqha blogger Visionthetruth ukham sutin kunawsatix internet ukax nacionalisatanix, ukhax satélites ukaw utjañapataki sasin sawayarakitayna . Walja maraw aka internet amta tuqitx ch'axwata. Iraníes ukanakax jichhakiw kunans iyaw sapxi, ukampirusa janiw sum amuyaskchispati aka amtaxa ukhamwa arsupxi.\nUkhamax internet nacional ukax khitin munatasa kuwirnutatï jan ukast Ahmadinejad ukatacha. Hamashari jupan amuyupansti parlamento iraní ukax janiw munkanti [fa] $10 waranq churaña aka phisqa nayra maranx, kuwirnur mayisa qullq yaqhawxat thaqañapa. Jan sinti nayra san munkaspa aka amuyux “internet nacional” ukax ministru iraní comunicación tuqitx Reza Taghipour ukham sutini ukax yaqha sut churarakitana:apnaqasa [fa]aka sutx jallupach phasi 2010 marana. Jupax sawayiw chhaqhayxañ qañu internetanaka ukat sum uñjaña jaqinakaru. Siw nayraqatx internet ukax uñstayataw sum jakasiñasataki, jichhasti* qañunakaw ukan utji. Aka Ministru Comunicación tuqitsti siwa, [fa] aka quma internetansti janiw utjkaniti yanqhachawinakax, ukhamaraki justhasiwinakas. Alireza Shirazi,software uka utt'ayirix blogueotuqin arsutayna, [fa] janiw qhanakit internet limpia ukaxa sasina, ukhamatix suma sartäwi chursp ukhax inas jan Facebook, Twitter, Flickr ukat Myspace ukanakax utjchispati. Jichhax internet limpia ukat arsusi, inas jisna mä internet Halal [en],inas Frankenstein virtual ukhamsasirakchispa. Kunjam sañ munapsta ukampirus internet iranix pachpakiskaniwa. Ak uñt'ayama: twitter facebook reddit googleplusEmail Imprimiñataki QillqiriFred Petrossian\nAka blog ullart'apxañäni عربي, Français, Español, English


Take cuntejj oracionan mayipjjasma, ucat iyawsapjjaraquisma ucajja catokapjjasmawa.\n Iyawsañajja: “Catokäwa” sas take chuymampi suyt'ctans ucawa, uqhamarac chekpachapuni iyawsañasa cuntejj jan uñjtan ucajj chekätapa. Nayra awquinacasajj sumaru uñt'atänwa iyawsañanïpjjatap laycu. Iyawsäwi laycuraquiw yattan Diosajj arupampi acapach luratapa, cuntejj jichhajj uñjtan ucajj jan uñjcayat luratätapa. Iyawsäwi laycuw Abel chachajj Caín jilapat sipansa suma sacrificio Diosarojj loktäna, ucatwa Diosajj catokäna jupan ofrendapjja. Abel satäcäns ucajj jiwatäcchisa, parlascaquiwa iyawsäwip utjatap laycojja. Enoc chachas iyawsäwi laycuw mä jacañarojj jan jiwasina aptatäjjäna, janiw mayamps jicjjatcjjapjjänti, Diosaw juparojj apasiwayjjatayna. Kellkatanjja saraquiwa: “Janïra apatäcasinjja, Enoc chachajj Diosaruw cusisiyatayna” sasa. Janiw Diosarojj jan iyawsañampejj cunapachas cusisiycsnati, jupar jac'achasiñataquejja maynejj iyawsañapawa Diosajj utjatapa, uqhamaraqui jupar thakerinacarojj bendicirïtapa.\n Jesusasti jupanacarojj saraquïnwa: —Diosar iyawsirïpjjam. Khanacwa sapjjsma, qhititejj chuymapan jan pächasisa aca kollur saspajja: ‘Onjjtam, jach'a kotar mantaraquim’ sasa; arsutapajj phokhasispawa, jupatejj iyawsañampi arsuspa ucqhajja. Ucatpï sapjjsmajja, take cuntejj Diosat iyawsañampi mayipjjätajja catokapcasma uqhamjja, ucajj uqhamäniwa.\nDiosataquejj janiw cunas ch'amäquiti —sasa.\nIyawsäwi laycuraquiw sarnakasctanjja, janiw uñjatas laycuti.\n Jumanacat maynintejj jan yatiñ cancañapajj utjcchi ucapachajj, Diosat maypan, Diosasti juparojj churaniwa. Jupasti jilarquirwa churi, qhitirus jan cuns sasaw churaraqui. Ucampis take iyawsañampiw mayiñapa, jan acch'as pächasisa. Pächasiri jakesti kota mathapimpi sasiwa thayampis ucsar acsar apata. Uqhamajj qhititejj pächasisqui ucajj janiw cunsa Tatitut catokañataquejj suyt'añapäquiti, jupatejj jichhürojj may munani, khepürusti yakha munaraquini ucajja. Uqham may may amtiri jakejja janiw cuns sum lurcaspati.\nApostolonacapasti Jesusarojj mayipjjänwa: —Juc'ampi iyawsañ yapt'apjjeta —sasa.


Aymara, Dramas: Piece 056 – Diosajj janiw qhitirus armquiti 4 | Waters of Life for Children\nHome -- Aymara -- Perform a PLAY -- 056 (God forgets no one 4)\n56. Diosajj janiw qhitirus armquiti 4\nJoseajj suyascänwa. Mä semana, mayampi… mä phajjspacha. Walja cutinacawa lup’ïna:\nJosé: “¿Cunatsa jan qhitis nayar apsutu? Janiw juchanïcti, janiw acancañajjäquiti.”\nMä preso antutatacän ucajja faraon nayrakatapana Josear arjjatañ munatayna. Ucampis armasjjataynawa. Pä maraw pasjjatayna. Ucampis mayniw Joseatjj jan armascataynati – Dios. Diosajj sataynaw Josearojj mä jach’a apnakeriñapänwa. Jichhasti Diosajj arsutap phokascäna.\nFaraonajj mayja samcanacanïnwa. Ucampis janiw qhitisa khanañchirjamäcänti. Llacthapisïnwa. Ucatsti vino sirvcäna uca mozorojja mayaquiw chuymaparu jalanti ucat sï:\nMozo: “Mayniruw uñt-ta jupasti samcanac khanañchiriwa. José satawa. Carcelanquiwa, ucampis janiw juchaniquiti. Jupat nayajj armasipinitätwa.”\nFaraón: “Añchhitpach irptanipjjam.”\nFaraonan ordenapajja janc’aquiw phokhasi. Respetumpiw alt’asisina Joseajj jach’a marca apñakeri nayrakataparojj sayt’asi.\nFaraón: “Sapjjetuwa jumajj samcanaca khanañchañ yat-tajj.”\nJosé: “Wali ch’aman Faraón, janiw nayajj yatcti, ucampis Diosaw uc luraspa.”\nFaraón: “Samcastwa Nilo jahuir lacan saytatäscatata. Pakallko liq’i wacanacaw umat mistuscäna ucjjarusti pakallko tejje wacanacawa lq’i wacanacaru mank’ant’jjäna.\nUcjjarusti samcasiractwa pakallko pokt’at suma trigo puyanacajja pakallko junt’ump naqhantat waña trigo puyanacampi mank’antatana. ¿Camsañs muni? ¿Khanañchitasmati?”\nJosé: “Aca samcanacampejja Diosajj sañ muntam pakallko jach’a cosech maranacawa jutasqui, walja juyranacampi, ucjjarusti pakallko mach’a jan achuni maranacawa jutani. Janiw cunas achcaniti. Ucajj uqhampininiwa. Asquïspaw jach’a tata thaktasisma mä ch’iqhi apnakeri uca juyranaca imantañapataqui uqhamata marcajj mach’acan ucjajja janiw mank’at jiwcaniti.”\nUca amuyujja Faraonataquejj wali sumataynawa.\nFaraón: “José, jumataw uca jakejja. Diosaw jumampïsqui. Jumaw naya lantïta. Egiptpachanjja cuntï jiscta ucaw lurasini.”\n¡Joseajj payïri Egipto jach’a chachaw tucjjäna! Janiw uqhamatap creycänti. Diosajj janiw jupat armascataynati, janïs mä cutinacajja jan uqhamjamacchïnsa. Jilanacapajja uñisipjjänwa ucat esclavjama aljjapjjatayna ucatwa jan juchani carcelancascäna.\nJac’tasinjja Joseajj 10 marawa uqham t’akhesitayna. Ucajj jumarojj chuymachañapawa. Diosajj janiw qhitits armasquiti. Jumatjj janiraquiwa. Confiam juparu uqhamaraqui jacañama confïyam.\nMuspharatawa kawkha asquinacsa Diosajj José toke lurawayi. Uqhamajja jan armasimti jutïr historiata.\nUñstiricana: Parliri, Faraón, mozo, José\nPage last modified on October 08, 2018, at 12:17 PM | powered by PmWiki (pmwiki-2.2.140)


Génesis 3 QA97 - Diosasti take animalanac lurcatayna - Bible Search\nJakejj Diosan arup p'aquinti\n1Diosasti take animalanac lurcatayna ucanac taypinjja catarejj wali ch'iqhïnwa take animalanacat sipansa, ucatsti warmiruw jisct'äna aqham sasa:\n—¿Uqhamajj Diosajj sapjjtamti: ‘Janiw cawquïri kokan achunacapsa mank'apjjätati’ sasa? 2Warmisti ucjjarojj saraquïnwa:\n—Cawquïri kokan achupatsa mank'asipcaquiristwa, 3chica taypincqui uca kokan achunacapacwa janejj mank'apquiristtejja. Diosasti sapjjaraquituwa: ‘Janiw uca kokan achupjja mank'apjjätati ni llamct'apjjätasa. Mank'apjjäta uqhasti jiwapjjataw’ sasa.\n4Cataristi warmirojj sänwa:\n—Janiw ucajj chekäquiti, c'ariwa. Janiw jiwapcätati. 5Diosajj yatiwa, cunapachatejj jumanacajj uca kokan achunacapata mank'apjjasma ucqhajj yatipjjasmawa cunatejj asquïqui, uqhamarac ñankhäqui ucanacjja, ucatsti Diosjamäpjjasmawa —sasa.\n6Warmisti uca kokan achupajj mankt'añataquisa uqhamaraqui yatiñanïñataquisa sumätapwa uñcatäna. Uqhamasti mä achu apakasinjja mank'antänwa. Ucatsti chachaparuraquiw churäna, jupasti mank'antaraquïnwa. 7Ucspachaw nayranacapajj jist'artäna, ucatsti panpachaniw k'alaläsipcatap amuyasipjjäna. Uqhamasti higo kokan laphinacapwa ch'ucthapipjjäna, ucampiraquiw imjjatasipjjäna.\n8Diosan huerto taypin tarde thayan sarnakasquiri ist'asinjja, chachampi warmimpejj huerton kokanac taypiru imantasiriw jaltjjapjjäna, jan uñjayasiñataqui. 9Ucampisa Tatitu Diosajj jakerojj jawsänwa, ucatsti jisct'araquïnwa:\n—¿Cawquinctas jumajja? —sasa.\n—Huerton sarnakatam ist'ta, ucatsti ajjsarayätwa, k'alala uñjasitajj laycuw imantasjjaracta —sasa.\n11Ucatsti Diosajj jisct'änwa:\n—¿Qhitirac “K'alalätaw” sistamsti? “¿Janiw mank'ätati” siscsmas uca kokan achupatcha mank'ta? —sasa.\n—Nayar compañiritaqui churquista uca warmiwa uca kokan achup churitu, ucatwa nayajj mank'antta —sasa.\n13Ucatsti Tatitu Diosajj warmirojj jisct'araquïnwa:\n—¿Cunatsa uc lurta? —sasa.\n—Catariw nayarojj c'arintitu ucatwa nayajj mank'antta —sasa.\n14Ucatsti Tatitu Diosajj catarirojj saraquïnwa:\n—Aca luratamatjja, take animalanac taypinjja maldicitäyätawa. Jichhat ucsarojj orakenjam katatnaktäta, lak'a mank'araquïta. 15Warmimpi jumampsti enemigo tucuyapjjäma, uqhamaraqui uca warmin wawanacapampi, wawanacamampisa enemigonïpjjaraquiniwa. Warmin wawapasti p'eket takjjatätam, jumasti cayut achjaraquïta —sasa.\n—Wawachasiña horasansti t'akhesiñampwa yapt'ämajja, wali t'akhesiñampiw wawachasiraquïta. Ucampisa munañamajja chachamataquïniwa, juparaquiw jumarojj apnakätam —sasa.\n—Warmimar ist'atam laycu, uqhamaraqui “Janiw mank'ätati” siscsma uca kokan achupat mank'atamatjja, jichhajj orakejj jucham laycuw maldicitäni; wali ch'ama tucusaraquiw mank'añamjja achuyasïta, take jacañamanjja. 18Orakesti ch'aphinaca, uqhamarac jan walinacwa achurapïtam, ucatsti pampanquir kokanacan achunacapwa mank'apjjäta. 19Sapüru mank'añamsti jump'imampiraquiw jicjjatäta, cuna lak'ata luratäctatejj ucar cutt'añamcama, lak'ätawa, lak'aruraquiw cuttäta —sasa.\n20Chachasti warmiparojj Eva sasaw sutichäna, jupajj take jaquirinacan taycapätap laycu. 21Tatitu Diosasti animalanacan lip'ichipatwa isi luraraquïna chachampina, warmipampina ist'asiñanacapataqui. 22Saraquïnwa: “Jichhajj jakejj jiwasat maynïcaspas uqhamaw tucjje, cunatejj asquïqui, uqhamarac cunatejj ñankhäqui ucsa yatjjaraquiwa. Jichhasti capasaquiw jacañ kokan achupatsa mank'antaspa, uqhamat wiñay jacañataqui” sasa.\n23Ucatwa Dios Tatitojj jakerojj Edén huertotjja apsüna, ucatsti cuna lak'at luratäcäntejj uca orake irnakañapataquiw uscüna. 24Edén huertot jakeru apsjjasinsti, uca huertot inti jalsu tokerojj querubines sat angelanacwa Diosajj uscüna, ucanacasti mä akquir espada ayt'asitäpjjänwa, take toket muyuntapjjaraquïna, jan qhitis jacañ kokar puriñapataqui.